Numeri 35 | Intanɛt So Bible| Wiase Foforɔ Nkyerɛaseɛ\n35 Na Yehowa ne Mose kasae wɔ Moab sare so, baabi a ɛbɛn Yordan+ wɔ Yeriko no, na ɔkae sɛ: 2 “Ka kyerɛ Israelfo no na wonyi wɔn nkurow no bi mma Lewifo+ no ntena mu, na wonnyaw mfikyisase nto nkurow no ho nyinaa mma Lewifo no.+ 3 Nkurow no bɛyɛ wɔn atenae, na mfikyisase no ayɛ baabi a wɔn nyɛmmoa ne mmoa foforo nyinaa bedidi ne baabi a wɔde wɔn nneɛma begu. 4 Asase a mode bɛma Lewifo sɛ mfikyisase no, ɛsɛ sɛ ɛne kurow no fasu ntam yɛ basafa apem. Munsusuw no saa ntwa kurow no ho nyinaa nhyia. 5 Munsusuw basafa mpem abien wɔ kurow no apuei fam, basafa mpem abien wɔ anafo, basafa mpem abien wɔ atɔe, ne basafa mpem abien wɔ atifi. Munsusuw ne nyinaa ntwa kurow no ho nhyia, na wɔmfa nyɛ wɔn mfikyisase. 6 “Nkurow a mode bɛma Lewifo no ni: nkurow asia a ɛbɛyɛ guankɔbea+ a sɛ obi kum onipa a obeguan akɔ,+ ne nkurow foforo aduanan abien. 7 Enti nkurow a mode bɛma Lewifo no nyinaa bɛyɛ aduanan awotwe, emu biara ne n’afikyisase.+ 8 Israelfo no nsam na munnye nkurow no.+ Wɔn a wonyaa pii no, munnye pii, na wɔn a wonyaa kakraa bi no, munnye kakraa bi.+ Obiara nhwɛ nea onyae ho nyi ne nkurow no bi mma Lewifo no.” 9 Yehowa toaa so ka kyerɛɛ Mose sɛ: 10 “Ka kyerɛ Israelfo sɛ, ‘Moretwa Yordan akɔ Kanaan asase so.+ 11 Munyi nkurow a eye ma mo mfa nyɛ guankɔbea na sɛ obi nsa pa kum ɔkra bi+ a, waguan akɔ hɔ. 12 Sɛ obi kum obi a, onguan nkɔ hɔ na nea wawu no busuani*+ ankum onipakumfo no kosi sɛ obegyina asafo no anim ma wɔabu no atɛn.+ 13 Enti nkurow asia a mubeyi no bɛyɛ mo guankɔbea. 14 Munyi nkurow abiɛsa wɔ Yordan fã ha,+ na munyi abiɛsa wɔ Kanaan asase so+ ma ɛnyɛ guankɔbea nkurow. 15 Sɛ ɛba sɛ Israelni anaa ɔhɔho+ anaa otubrafo a ɔte wɔn mu nsa pa na okum ɔkra bi+ a, nkurow asia yi bɛyɛ guankɔbea a obetumi aguan akɔ. 16 “‘Nanso sɛ ɔde dade bɔɔ no na owui a, ɔyɛ owudifo,+ enti munkum no.+ 17 Na sɛ ɔbo a ebetumi akum onipa na ɔtow bɔɔ no ma owui a, ɔyɛ owudifo, enti munkum no. 18 Na sɛ dua a ebetumi akum onipa na ɔde bɔɔ no ma owui a, ɔyɛ owudifo, enti munkum no. 19 “‘Nea wawu no busuani+ na obekum owudifo no; ohyia no a, onkum no. 20 Sɛ ne ho adwemmɔne nti na opiaa no,+ anaa ɔhyɛɛ da kɔtɛw baabi+ na ɔtow ade bɔɔ no ma owui, 21 anaa ɔtan nti na ɔbɔɔ no ma owui a, wonkum no, efisɛ ɔyɛ owudifo. Sɛ nea wawu no busuani hyia owudifo no a, onkum no.+ 22 “‘Nanso ebetumi aba sɛ opiaa no bere a n’ani nna ne ho so na ɛnyɛ ɔtan nti, na wankɔtɛw baabi na ɔtow biribi bɔɔ no.+ 23 Ebia wanhu no na ɔtow ɔbo a etumi kum nnipa bɔɔ no anaa ogyaa mu hwee no so ma owui, bere a onni ne ho tan anaa adwemmɔne biara dedaw. 24 Sɛ ɛba saa a, asafo no nhwɛ mmu nea wakum nipa no ne owufo no busuani no ntam atɛn sɛnea ahyɛde yi te.+ 25 Na asafo no+ nnye nea wakum nipa no mfi obusuani no nsam, na wɔmfa no nkɔ kurow a oguan kɔɔ mu no mu, na ɔntena hɔ nkosi sɛ ɔsɔfo panyin a wɔde ngo kronkron asra no+ no bewu. 26 “‘Nanso sɛ nea wakum nipa no pɛ ne ho asɛm tra kurow a waguan kɔ mu no hye 27 na nea wawu no busuani+ hyia no kurow no hye akyi na okum no a, onni mogya ho fɔ. 28 Ɛsɛ sɛ anka ɔyɛ komm tena guankɔbea kurow no mu kosi sɛ ɔsɔfo panyin no bewu+ ansa na wakɔ n’asase so. 29 Eyi bɛyɛ ahyɛde ama mo ne mo nkyirimma nyinaa, baabi a mote biara. 30 “‘Sɛ obi bɔ ɔkra bi ma owu a, adansefo anom asɛm so+ na wonnyina nkum no sɛ owudifo.+ Ɛnsɛ sɛ wogyina onipa biako adanse so kum ɔkra bi. 31 Owudifo a ɛsɛ sɛ owu+ de, mommfa biribiara nnnye ne kra. Twa ara na etwa sɛ mukum no.+ 32 Na sɛ obi guan kɔ guankɔbea kurow no mu a, munnnye agyede biara sɛ ɔnsan nkɔ n’asase so ansa na ɔsɔfo panyin no awu. 33 “‘Monhwɛ na moamfa fĩ anka asase a mote so no, efisɛ mogya na ɛma asase ho gu fĩ.+ Sɛ obi ka mogya gu wɔ asase no so a, morentumi mfa biribiara mpata gye nea odii awu no mogya.+ 34 Mommma abusude biara mmma asase a me ne mo te so no so, efisɛ me Yehowa, mete Israelfo mu.’”+\n^ Nea ɛkyerɛ ankasa ne “mogya ho weredifo.”


箴言 21 CCB – Mmebusɛm 21 AKCB | Biblica\n箴言 21 CCB – Mmebusɛm 21 AKCB\n1Ɔhene koma da Awurade nsam;\nɔkyerɛ no ɔkwan te sɛ asuten ma ɔkɔ baabiara a ɔpɛ.\n2Onipa akwan nyinaa teɛ wɔ nʼani so,\nnanso Awurade na ɔkari koma.\n3Sɛ woyɛ ade pa ne ade a ɛteɛ a,\nɛsɔ Awurade ani sen afɔrebɔ.\n4Ani a ɛtra ntɔn ne ahomaso koma,\nne amumɔyɛfo asetena nyinaa yɛ bɔne!\n5Nsiyɛfo nhyehyɛe de mfaso ba,\nsɛnea ntɛmpɛ kowie ohia no.\n6Ahonya a nkontompo tɛkrɛma de ba no,\nɛyɛ omununkum a etwa mu kɔ, na ɛsan yɛ owu afiri.\n7Amumɔyɛfo basabasayɛ bɛtwe wɔn akɔ,\nefisɛ wɔmpɛ sɛ wɔyɛ nea ɛteɛ.\n8Onipa a odi fɔ no akwan yɛ kɔntɔnkye,\nna nea ne ho nni asɛm no nneyɛe teɛ.\n9Suhyɛ twɔtwɔw ase baabi tena\nye sen sɛ wo ne ɔyere tɔkwapɛfo bɛtena fie.\n10Omumɔyɛfo kɔn dɔ bɔne;\nonni ahummɔbɔ mma ne yɔnko.\n11Sɛ wɔtwe ɔfɛwdifo aso a, ntetekwaafo hu nyansa,\nsɛ wɔkyerɛkyerɛ onyansafo a, onya nimdeɛ.\n12Ɔtreneeni no hu nea ɛrekɔ so wɔ omumɔyɛfo fi,\nna ɔde omumɔyɛfo no kɔ ɔsɛe mu.\n13Sɛ onipa sisiw nʼaso wɔ mmɔborɔni su ho a,\nɔno nso besu afrɛ, na wɔrennye no so.\n14Kokoa mu adekyɛ dwudwo koma,\nkɛtɛasehyɛ nso pata abufuwhyew.\n15Sɛ wubu atɛntrenee a, atreneefo ani gye,\nnanso ɛyɛ ahunahuna ma abɔnefo.\n16Onipa a ɔman fi nhumu kwan so no\nbɛhome wɔ awufo fekuw mu.\n17Nea odi ahosɛpɛw akyi no bɛyɛ ohiani;\nnea ɔpɛ nsa ne ngo no rennya ne ho da.\n18Amumɔyɛfo de wɔn nkwa to hɔ ma atreneefo,\nna atorofo yɛ saa ma wɔn a wɔyɛ pɛ.\n19Eye sɛ wobɛtena sare so,\nsen sɛ wo ne ɔyere tɔkwapɛfo a ne koma haw no no bɛtena.\n20Nnuan pa ne ngo ayɛ onyansafo fi ma,\nnanso ɔkwasea di nea ɔwɔ nyinaa.\n21Nea otiw trenee ne ɔdɔ no\nnya nkwa, yiyedi ne anuonyam.\n22Onyansafo tow hyɛ ahoɔdenfo kuropɔn so,\nna odwiriw abandennen a wɔn werɛ hyɛ mu no gu fam.\n23Nea ɔkora nʼano ne ne tɛkrɛma no\ntwe ne ho fi amanenya ho.\n24Ɔhantanni a ɔma ne ho so no, ne din ne “Ɔfɛwdifo”\nɔde ahantan ntraso yɛ ade.\n25Nea ɔkwadwofo kɔn dɔ no bɛyɛ owu ama no,\nefisɛ ne nsa mpɛ adwumayɛ.\n26Da mu nyinaa ɔpere sɛ obenya bebree,\nnanso ɔtreneeni de, ɔma a ɔnnodow ho.\n27Omumɔyɛfo afɔrebɔ yɛ akyiwade,\nne titiriw ne sɛ ɔde adwemmɔne bata ho.\nna wɔbɛsɛe obiara a otie no no nso.\n29Amumɔyɛfo di akakabensɛm,\nna ɔtreneeni de, osusuw nʼakwan ho.\n30Nyansa, nhumu ne nhyehyɛe biara nni hɔ a\nebetumi ayɛ yiye atia Awurade.\n31Wosiesie apɔnkɔ ma ɔko da,\nnanso nkonimdi yɛ Awurade dea.\nAKCB : Mmebusɛm 21


הבשורה על-פי מרקוס 16 HHH – Marko 16 AKCB | Biblica\nהבשורה על-פי מרקוס 16 HHH – Marko 16 AKCB\n1Ade kyee a Homeda no twaa mu no, Maria Magdalene ne Salome ne Yakobo na Maria kɔtɔɔ nnuhuam se wɔde rekɔ akɔsra Yesu amu no. 2Da a edi nnaawɔtwe no kan anɔpahema no, ansa na owia bepue no, wɔde nnuhuam no baa ɔda no so. 3Wɔnam ɔkwan so rekɔ no, na wɔredwene nea ɛbɛyɛ a wobepirew ɔbo no afi ɔda no ano no ho.\n4Nanso wɔreyɛ adu hɔ no, wɔmaa wɔn ani so hui sɛ, obi apirew ɔbo kɛse no afi ɔda no ano. 5Wɔkɔɔ ɔda no mu kohuu aberante bi sɛ ɔhyɛ atade fitaa te nifa so hɔ. Wohuu no no, wɔbɔɔ piriw.\n6Nanso aberante no ka kyerɛɛ wɔn se, “Munnsuro. Ɛnyɛ Nasareni Yesu a wɔbɔɔ no asennua mu no na morehwehwɛ no no? Onni ha! Wasɔre! Monhwɛ faako a wɔde no too hɔ! 7Afei monkɔ na monkɔka eyi nkyerɛ nʼasuafo no ne Petro se, ‘Yesu redi mo anim akɔ Galilea. Ɛhɔ na mubehu no, sɛnea ɔka kyerɛɛ mo ansa na ɔrewu no!’ ”\n8Mmea no de hu ne ahopopo guan fii hɔ a, na obiara ntumi ne ne yɔnko nkasa.\nYesu Yi Ne Ho Adi Kyerɛ Maria Magdalene\n9Kwasida anɔpa na Yesu sɔre fii awufo mu. Onipa a oyii ne ho adi kyerɛɛ no kan ne Maria Magdalene, ɔbea a otuu ahonhommɔne ason fii ne mu no. 10Maria Magdalene kɔɔ asuafo no nkyɛn kohuu wɔn sɛ wɔn werɛ ahow, na wɔresu. 11Ɔka kyerɛɛ wɔn se, wahu Yesu na ɔte ase. Nanso wɔannye no anni.\nYesu Yi Ne Ho Adi Kyerɛ Asuafo Baanu\n12Akyiri no, Yesu yii ne ho adi kyerɛɛ wɔn mu baanu a wɔnam fi Yerusalem rekɔ akuraa, nanso wohuu no no, mfiase no, wɔantumi anhu sɛ ɛyɛ ɔno, efisɛ na wasakra. 13Akyiri no a wohuu onipa ko a ɔyɛ no, wotuu mmirika san baa Yerusalem, bɛka kyerɛɛ nkae no, nanso obiara annye wɔn anni.\n14Akyiri no a asuafo dubaako no te adidii no, oyii ne ho adi kyerɛɛ wɔn. Ɔkaa wɔn anim wɔ gyidi a wonni ne gye a wɔannye wɔn a wɔbɛkaa sɛ wasɔre no anni no ho.\nAsomafo No Asɛmpaka\n15Afei ɔka kyerɛɛ wɔn se, “Monkɔ wiase nyinaa nkɔka asɛmpa no nkyerɛ nnipa nyinaa. 16Na obiara a ogye di na wɔbɔ no asu no, wobegye no nkwa. Na obiara a onnye nni no, wobebu no fɔ. 17Saa nsɛnkyerɛnne yi bedi wɔn a wogye me di no akyi. Wɔde me din betu ahonhommɔne, na wɔakasa kasa foforo. 18Wobeso awɔ mu, na sɛ wɔnom awuduru bi mpo a, ɛrenyɛ wɔn hwee; wɔde wɔn nsa begu ayarefo so, ama wɔn ho ayɛ wɔn den.”\n19Awurade Yesu ne wɔn kasa wiee akyi no, wɔfaa no kɔɔ ɔsoro na ɔkɔtenaa Onyankopɔn nsa nifa so. 20Eyi akyi no, asuafo no kɔkaa asɛm no wɔ baabiara, na Awurade kaa wɔn ho ma wɔyɛɛ nsɛnkyerɛnne ne anwonwade ahorow nso, de hyɛɛ wɔn nsɛm a wɔkae no mu den.\nAKCB : Marko 16


1 Mose 23 AKCB – उत्पत्ति 23 HCV | Biblica\n1 Mose 23 AKCB – उत्पत्ति 23 HCV\n1 Mose 23:1-20\n1Sara dii mfe ɔha aduonu ason. 2Owui wɔ Kiriat-Arba a ɛno ara ne Hebron a ɛwɔ Kanaan asase so. Abraham kogyam ne yere Sara, suu no wɔ hɔ.\n3Abraham gyaw ne yere Sara amu no wɔ hɔ, kɔɔ Hetifo mpanyimfo nkyɛn, kɔsrɛɛ wɔn se, 4“Meyɛ ɔhɔho ne mamfrani a mete mo mu. Mesrɛ mo, montɔn mo asase yi bi mma me, na minsie me yere wɔ so.”\n5Hetifo no buaa Abraham se, 6“Owura, yɛsrɛ wo, tie asɛm a yɛrebɛka yi. Woyɛ Onyankopɔn somfo kɛse wɔ yɛn mu. Yɛn boda biara a ɛsɔ wʼani a wopɛ sɛ wusie wo yere wɔ hɔ no, yɛma wo ho kwan, kosie no. Yɛn mu biara remfa ne boda nkame wo.”\n7Ɛhɔ ara na Abraham sɔre bɔɔ ne mu ase wɔ Hetifo no anim, 8ka kyerɛɛ wɔn se, “Sɛ moapene so sɛ minsie mʼamu no wɔ ha de a, mepa mo kyɛw, monsrɛ Efron a ɔyɛ Sohar babarima no mma me, 9na ɔntɔn Makpela ɔboda a ɛwɔ nʼafuw ano no mma me. Monka nkyerɛ no na ɔntɔn no sɛnea ne bo di pɛpɛɛpɛ mma me, na mede hɔ ayɛ me ne mʼabusuafo amusiei.”\n10Saa bere no na Hetini Efron a ɔte ne manfo mu no buaa Abraham, maa ne nkurɔfo a wɔahyia wɔ kurow no pon ano nyinaa tee sɛ, 11“Dabi, me wura, tie me! Mede afuw no ne ɔboda a ɛwɔ mu no kyɛ wo. Migyina me manfo anim, na mede kyɛ wo. Kosie wʼamu no wɔ hɔ.”\n12Bio Abraham de obu ne nidi bɔɔ ne mu ase wɔ ɔmanfo no anim, 13ka kyerɛɛ Efron maa wɔn a wɔahyia hɔ no nyinaa tee asɛm a ɔkae no se, “Mesrɛ mo, ɔmanfo, monyɛ aso mma me. Momma mintua asase no ka. Mompene so mma me, na minnya kwan nkosie mʼamu no.”\n14Efron buaa Abraham se, 15“Me wura, tie me! Asase no bo yɛ dwetɛ kilogram anan ne fa. Yɛnyɛ nnipa baako ana? Meregye saa sika yi ayɛ dɛn? Kosie wʼamu no!”\n16Abraham penee Efron asɛm no so. Ɔkarii dwetɛ kilogram anan ne fa a ɛyɛ asase no bo a ɔbɔ maa Hetifo no tee no de tuaa ka.\n17Enti wɔde Efron asase a ɛwɔ Makpela a ɛbɛn Mamrɛ, a ɛyɛ afuw no, ɔboda a ɛwɔ mu no, nnua a ɛwɔ afuw no mu ne nʼahye so nyinaa maa 18Abraham sɛ nʼagyapade. Eyi nyinaa sii wɔ Hetifo no ne wɔn a wɔbaa kurow no pon no ano nyinaa anim. 19Akyiri no, Abraham siee ne yere Sara wɔ ɔboda a ɛwɔ Makpela afuw a ɛbɛn Mamrɛ a ɛno ara ne Hebron a ɛwɔ Kanaan asase so no mu. 20Enti Hetifo no yɛɛ nhyehyɛe de afuw no ne ɔboda a ɛwɔ mu no maa Abraham sɛ nʼagyapade ne nʼamusiei.\nAKCB : 1 Mose 23


Psaltaren 37 SVL - Nnwom 37 NA-TWI | Biblica América Latina\nPsaltaren 37 SVL - Nnwom 37 NA-TWI\nƆdebɔneyɛfo ne ɔtreneeni hyɛbere\n1Mma wo werɛ nnhow wɔ nnebɔneyɛfo ho; mma w’ani mmmere wɔn a wɔyɛ bɔne. 2 Wɔbɛhyew te sɛ sare a awo. Wobewu te sɛ afifide a atwintwam. 3 Fa wo ho to Awurade so na yɛ papa. Tena asase no so na bɔne amma wo so.\n4 Hwehwɛ ahotɔ wɔ Awurade mu na ɔbɛma wo nea wo koma pɛ. 5 Fa wo ho ma Awurade; fa wo ho to no so na ɔbɛboa wo; 6 ɔbɛma wo treneeyɛ ada adi te sɛ owigyinae mu awia.\n7 Tɔ wo bo ase na twɛn nea Awurade bɛyɛ; mma obi a odi yiye anaa wɔn a wodi nkonim wɔ wɔn bɔne mu ho asɛm nnhaw wo. 8 Nni awerɛhow na mma wo bo mmfuw; ɛde ɔhaw na ɛba. 9 Wɔn a wogye Awurade di no benya asase no; na wɔbɛpam nnebɔneyɛfo no. 10 Ɛrenkyɛ, nnebɔneyɛfo bɛyera. Wobɛhwehwɛ wɔn nanso worenhu wɔn; 11 ahobrɛasefo nsa bɛka asase no na wɔanya asomdwoe.\n12 Ɔdebɔneyɛfo wowɔ ɔtreneeni ase, na ɔde ɔtan aniwa hwɛ no. 13 Nanso Awurade serew nnebɔneyɛfo efisɛ, onim sɛ ɛrenkyɛ na wɔasɛe wɔn. 14 Ɔdebɔneyɛfo twe ne nkrante na ɔkoa ne tadua mu de kum ahiafo, mmɔborɔfo ne atreneefo. 15 Nanso wɔn ankasa nkrante ano na wobewuwu, na wubebu wɔn tadua mu.\n16 Kakra a ɔtreneeni wɔ no som bo sen nnebɔneyɛfo ahonya nyinaa 17 efisɛ, Awurade begye nnebɔneyɛfo ahoɔden na wabɔ atreneefo ho ban.\n18 Awurade hwɛ wɔn a wotie no, na asase no bɛyɛ wɔn dea daa daa. 19 Wɔrenhu amane bere bɔne mu. Ɔkɔm kɛse mu wobedidi ama aso wɔn. 20 Nanso nnebɔneyɛfo bewuwu. Awurade atamfo bɛyera te sɛ wuram nhwiren; wɔbɛyera te sɛ wusiw. 21 Ɔdebɔneyɛfo bɔ bosea, nanso ontumi ntua da, nanso ɔtreneeni yɛ ayamye! 22 Wɔn a Awurade ahyira wɔn no na wɔbɛfa asase no na wɔapam wɔn a wɔadome wɔn no.\n23 Awurade yɛ ɔkwankyerɛfo, na ɔbɔ wɔn a wɔsɔ n’ani ho ban. 24 Sɛ wɔhwe ase a wɔrenka fam efisɛ, Awurade bɛma wɔn so.\n25 Mabɔ akora mprempren. Matena ase akyɛ nanso minhuu ɔtreneeni a Awurade agyaa no da, anaasɛ ne mma resrɛ aduan. 26 Bere biara ɔma kwa, na ɔfɛm afoforo; na ne mma yɛ nhyira.\n27 Twe wo ho fi bɔne ho na yɛ papa na w’asefo bɛtena asase no so daa daa. 28 Efisɛ, Awurade pɛ nea ɛteɛ, na onnyaw ne nkurɔfo a wogye no di. Ɔbɔ wɔn ho ban daa nyinaa. Nanso ɔbɛpam nnebɔneyɛfo asefo.\n29 Atreneefo benya asase no na wɔatena so daa nyinaa. 30 Ɔtreneeni nsɛm mu wɔ aba, na daa ɔyɛ pɛ. 31 Ɔde ne Nyankopɔn mmara sie ne koma mu a ommu so.\n32 Ɔdebɔneyɛfo dɛɛdɛɛ ɔtreneeni hwehwɛ sɛ okum no, 33 nanso, Awurade nnyaa no mma ne tamfo tumi, anaa ɔmma wommu no fɔ wɔ asennii.\n34 Ma w’ani nna Awurade so na di ne mmara so; ɔde asase no bɛma wo de ahyɛ wo anuonyam, na wubehu sɛ wɔbɛpam ɔdebɔneyɛfo no. 35 Bere bi na minim ɔdebɔneyɛfo bi a na ɔtane nnipa ani. Ɔkorɔn sen obiara te sɛ Lebanon sida. 36 Akyiri yi, mefaa hɔ nanso manhu no. Mehwehwɛɛ no, nanso manhu no. 37 Hwɛ sɛnea onipa pa no brɛ n’ani ase hwɛ ɔtreneeni no. Ɔsomdwoeni wɔ asefo, 38 nanso nnebɔneyɛfo de, wɔsɛe wɔn koraa na wɔpopa wɔn asefo.\n39 Awurade gye atreneefo nkwa na ɔbɔ wɔn ho ban fi amane mu. 40 Ɔboa wɔn, gye wɔn; ogye wɔn fi nnebɔneyɛfo nsam efisɛ, wɔde no yɛ wɔn guankɔbea.\nNA-TWI : Nnwom 37


Dɛn ne Sheol ne Hades? - Yehowa Adansefo Intanɛt Dwumadibea\nDɛn ne Sheol ne Hades?\nBIBLE de Hebri asɛmfua sheʼohl′ ne ne Hela sɛso hai′des di dwuma bɛboro mpɛn 70 wɔ kasa abien a wodii kan de kyerɛw Bible no mu. Nsɛmfua abien no nyinaa fa owu ho. Bible nkyerɛase bi kyerɛ ase “ɔdamoa,” “hell,” anaa “amoa.” Nanso, wonni nsɛmfua pɔtee a wɔde kyerɛ Hebri ne Hela nsɛmfua yi ase pɛpɛɛpɛ wɔ kasa dodow no ara mu. Enti New World Translation de nsɛmfua “Sheol” ne “Hades” na edi dwuma. Dɛn na saa nsɛmfua yi kyerɛ ankasa? Ma yɛnhwɛ sɛnea wɔde nsɛmfua yi di dwuma wɔ Bible afã horow bi.\nƆsɛnkafo 9:10 ka sɛ: “Adwuma ne adwene ne nimdeɛ ne nyansa nni asaman [Sheol, NW ] a worekɔ hɔ no.” So eyi kyerɛ sɛ Sheol kyerɛ amusiei anaa amoa pɔtee bi a ebia yɛasie yɛn dɔfo bi wom? Dabi. Sɛ Bible ka amusiei anaa ɔdamoa pɔtee bi ho asɛm a, ɛde Hebri ne Hela nsɛmfua foforo na edi dwuma, na ɛnyɛ sheʼohl′ ne hai′des. (Genesis 23:7-9; Mateo 28:1) Afei nso, Bible mfa asɛmfua “Sheol” nnyina hɔ mma ɔdamoa bi a wosie nnipa dodow bi wom te sɛ abusua bi amusiei, anaa ɔdamoa bi a wosie nnipa pii wom.—Genesis 49:30, 31.\nƐnde, ɛhe ankasa na wɔfrɛ no “Sheol” no? Onyankopɔn Asɛm kyerɛ sɛ “Sheol” anaa “Hades” kyerɛ biribi a ɛsen ɔdamoa kɛse bi a wosie nnipa pii wom koraa. Sɛ nhwɛso no, Fante Bible no ka wɔ Yesaia 5:14 sɛ Sheol “atrɛ n’akɔndɔ mu, na ɔahan n’anomu petoo.” Sɛnea yɛbɛka no no, ɛwom sɛ Sheol amene awufo pii a yennim wɔn dodow de, nanso ɛte sɛ nea ɛrepɛ nnipa foforo amene wɔn bere nyinaa. (Mmebusɛm 30:15, 16, NW ) ‘Sheol mmee ara da’; ɛnte sɛ amusiei a wotumi sie nnipa wɔ hɔ ma ɛhɔ yɛ ma no. (Mmebusɛm 27:20, Fante Bible) Sheol nyɛ ma da. Enni nnipa dodow a ebetumi afa. Enti Sheol anaa Hades nyɛ beae pɔtee bi ankasa. Mmom no, ɛyɛ adesamma sɛnkyerɛnne kwan so damoa, baabi a adesamma dodow no ara kɔda twɛn owusɔre.\nBible nkyerɛkyerɛ a ɛne owusɔre no boa yɛn ma yenya “Sheol” ne “Hades” ho ntease foforo. Onyankopɔn Asɛm de Sheol ne Hades ka owu a owusɔre wom ho asɛm.* (Hiob 14:13, Fante Bible; Asomafo Nnwuma 2:31; Adiyisɛm 20:13) Onyankopɔn Asɛm ka nso sɛ ɛnyɛ nnipa a wɔasom Yehowa nkutoo na wɔwɔ Sheol anaa Hades, na mmom nnipa pii a wɔansom Onyankopɔn nso wɔ hɔ bi. (Genesis 37:35, NW; Dwom 55:15, Fante Bible) Enti, Bible kyerɛkyerɛ sɛ “bere bi bɛba a wɔn a wɔteɛ ne wɔn a wɔnteɛ bɛsɔre afi owu mu.”—Asomafo Nnwuma 24:15.\n* Nea ɛne wɔn a wɔwɔ Sheol anaa Hades bɔ abira no, wɔka awufo a wɔrennya owusɔre no ho asɛm sɛ wɔwɔ “Gehenna.” (Mateo 5:30; 10:28; 23:33) Te sɛ Sheol ne Hades no, Gehenna nyɛ beae pɔtee bi.


“Wɔamene Owu Akosi Daa”\nƆwɛn-Aban—Nea Adesua Nsɛm Wom | August 15, 2005\nSƐ́ ANKA wobɛkenkan atesɛm krataa bi ahu sɛ abeawa kumaa bi adi ne ho dɔm no, susuw sɛnea wobɛte nka afa bere a wokenkan mmom sɛ “wɔamene owu akosi daa” no ho hwɛ. Nokwasɛm ne sɛ, atesɛm krataa biara nni hɔ a atumi aka asɛm a ɛte saa pɛn. Nanso asɛm a ɛwɔ atifi hɔ no wɔ Bible, nhoma a adi mfirihyia mpempem pii no mu.\nWɔakyerɛkyerɛ owu mu fann wɔ Kyerɛwnsɛm no mu. Bio nso, ɛnyɛ nea enti a yewu nko na Bible no ma yehu na mmom ɛkyerɛkyerɛ tebea a awufo wom mu na ɛma yehu sɛ anidaso wɔ hɔ ma yɛn adɔfo a wɔawuwu no. Awiei koraa no, ɛka sɛ bere titiriw bi reba a yebetumi aka sɛ: “Wɔamene owu akosi daa.”—1 Korintofo 15:54.\nBible de nsɛm a ɛba fam koraa kyerɛkyerɛ owu mu mmom sen sɛ anka ɛde nsɛm a asete yɛ den bɛka ho asɛm. Sɛ nhwɛso no, ɛtaa de owu toto ‘nna’ ho, na ɛka awufo ho asɛm sɛ ‘wɔada wɔ owu mu.’ (Dwom 13:3; 1 Tesalonikafo 4:13; Yohane 11:11-14) Wɔka owu nso ho asɛm sɛ “ɔtamfo.” (1 Korintofo 15:26) Nea ehia paa no, Bible ma yehu nea enti a owu te sɛ nna, nea enti a yewu, ne ɔkwan a wɔbɛfa so adi saa ɔtamfo yi so nkonim korakora.\nBible mu nhoma a edi kan no ka sɛnea Onyankopɔn bɔɔ onipa a odi kan Adam na ɔde no kɔtraa paradise bi mu ho asɛm. (Genesis 2:7, 15) Bere a wɔbɔɔ Adam no, wɔde nnwuma bi hyɛɛ ne nsa na wɔsan de anohyeto a na ɛnsɛ sɛ obu so bi nso kaa ho. Ɛdefa dua bi a na esi Eden turo no mfinimfini baabi ho no, Onyankopɔn ka kyerɛɛ no sɛ: “Nni, efisɛ da a wubedi bi no, owu na wubewu.” * (Genesis 2:17) Enti Adam tee ase sɛ obetumi akwati owu. Onyankopɔn mmara a obebu so no na na ɛbɛma wawu.\nAwerɛhosɛm ne sɛ, Adam ne ne yere Hawa yɛɛ asoɔden. Wosii gyinae sɛ wobebu wɔn ani agu nea wɔn Bɔfo no pɛ so, na wotwaa so aba. Bere a Onyankopɔn reka nea ebefi wɔn bɔne no mu aba akyerɛ wɔn no, ɔkae sɛ: “Wobɛsan akɔ dɔte mu, efisɛ emu na woyii wo fii.” (Genesis 3:19) Wobenyaa sintɔ kɛse, kyerɛ sɛ wɔbɛyɛɛ nnipa a wɔnyɛ pɛ. Ná pɛ a wɔnyɛ anaa abɔnefo a wɔabɛyɛ no bɛma wɔawuwu.\nAdam ne Hawa de saa dɛmdi a ɛne bɔne yi woo wɔn mma a wɔne adesamma abusua no nyinaa. Wɔ ɔkwan bi so no, saa dɛmdi yi te sɛ yare bi a obi nya fi n’awofo nkyɛn wɔ awo mu. Ɛnyɛ sɛ Adam hweree hokwan a anka ɛbɛma watumi atra ase daa a owu renhaw n’adwene nko, na mmom ɔwoo mma a na wɔnyɛ pɛ nso. Bɔne bɛfaa adesamma abusua mũ no nyinaa dommum. Bible ka sɛ: “Ɛno nti na sɛnea ɛnam onipa baako so na bɔne baa wiase, na owu nam bɔne so bae, maa owu trɛw kaa nnipa nyinaa esiane bɔne a wɔn nyinaa ayɛ nti.”—Romafo 5:12.\n“Bɔne Baa Wiase”\nSaa dɛmdi anaa bɔne yi a yenya fi awo mu yi nyɛ ade a yɛde aniwa hu. “Bɔne” kyerɛ abrabɔ fam ne honhom fam sintɔ bi a yenya fii yɛn awofo a wodi kan no nkyɛn, a aka yɛn nipadua no. Nanso, Bible ma yehu sɛ Onyankopɔn ama yɛn ano aduru. Ɔsomafo Paulo kyerɛkyerɛ mu sɛ: “Bɔne akatua ne owu, na akyɛde a Nyankopɔn de ma ne daa nkwa a ɛnam yɛn Awurade Kristo Yesu so.” (Romafo 6:23) Wɔ Paulo krataa a edi kan a ɔkyerɛw kɔmaa Korintofo asafo no mu no, ɔkaa nkuranhyɛsɛm bi a na ntease wom kɛse ho asɛm sɛ: “Sɛnea obiara rewu wɔ Adam mu no, saa ara na wɔbɛma obiara anya nkwa wɔ Kristo mu.”—1 Korintofo 15:22.\nYiw, Yesu Kristo di akoten wɔ yi a wobeyi owu ne bɔne afi hɔ no mu paa. Ɔkae sɛ ɔbaa asase yi so sɛ ‘ɔde ne kra rebɛyɛ agyede de agye nnipa bebree.’ (Mateo 20:28) Yebetumi de tebea no atoto obi a wɔakyere no asie ho. Sɛ wobegyaa no a, gye sɛ ne nkurɔfo atua sika dodow bi ansa. Wɔ saa asɛm yi mu no, agyede a ebetumi agye yɛn afi bɔne ne owu ho no ne Yesu desani nkwa a ɛyɛ pɛ no. *—Asomafo Nnwuma 10:39-43.\nSɛnea ɛbɛyɛ a Onyankopɔn de agyede no bɛma nti, ɔsomaa Yesu baa asase yi so sɛ ɔmfa ne nkwa mmɛbɔ afɔre. ‘Onyankopɔn dɔ wiase paa ma enti ɔde ne Ba a ɔwoo no koro mae, na obiara a ogye no di no anya daa nkwa.’ (Yohane 3:16) Ansa na Kristo rewu de ne ho abɔ afɔre no, ‘odii nokware no ho adanse.’ (Yohane 18:37) Wɔ Yesu baguam som adwuma no mu no, ɔde hokwan a tebea horow bi ma ɛsɔree no daa owu ho nokwasɛm adi.\n‘Abeawa no Ada’\nBere a na Yesu wɔ asase so no, na onim sɛnea owu te ankasa. Nnipa a wɔbɛn no wuwui ma odii ho yaw, na na onim yiye nso sɛ ɔno ankasa bere renso na wawu. (Mateo 17:22, 23) Ɛda adi sɛ aka asram bi ma Yesu awu no, ne yɔnko berɛbo Lasaro wui. Lasaro wu yi ma yehu adwene a Yesu wɔ wɔ owu ho.\nBere a Yesu tee sɛ Lasaro awu no, ɔkae sɛ: “Yɛn adamfo Lasaro ada, na merekɔ hɔ akonyan no.” Asuafo no kae sɛ, sɛ Lasaro ada kɛkɛ de a, ne ho bɛyɛ no den. Ɛno maa Yesu ka kyerɛɛ wɔn pen sɛ: “Lasaro awu.” (Yohane 11:11-14) Akyinnye biara nni ho sɛ Yesu tee ase sɛ, owu te sɛ nna. Ɛwom sɛ ɛyɛ den ma yɛn sɛ yebehu sɛnea owu te de, nanso yenim sɛnea nna te. Sɛ anadwo yɛda nnahɔɔ a, yennim hwee, yenhu sɛ bere rekɔ ɛnna nea ɛrekɔ so biara nso nni hɔ a yɛte. Bible kyerɛ mu sɛ awufo wɔ tebea a ɛte saa ara mu. Ɔsɛnkafo 9:5 ka sɛ: “Awufo de, wonnim biribiara.”\nAde foforo a enti Yesu de owu toto nna ho ne sɛ, wobetumi anyan owufo denam Onyankopɔn tumi so. Da bi, Yesu kɔsraa abusua bi a wɔn babea kumaa awu ma wɔn adwene atu afra. Yesu kae sɛ “abeawa no nwui, na mmom wada.” Afei ɔkɔɔ abeawa no nkyɛn kɔsoo ne nsa maa no “sɔree.” Sɛ yɛbɛka no yiye a, ɔsɔre fii awufo mu.—Mateo 9:24, 25.\nSaa ara na Yesu nyanee ne yɔnko Lasaro fii awufo mu. Nanso ansa na Yesu reyɛ saa anwonwade yi ɔkyekyeree Lasaro nuabea Marta werɛ sɛ: “Wo nua no bɛsɔre.” Marta nso de ahotoso kae sɛ: “Minim sɛ owusɔre mu, da a etwa to no, ɔbɛsɔre.” (Yohane 11:23, 24) Akyinnye biara nni ho sɛ na Marta hwɛ kwan sɛ daakye Onyankopɔn asomfo nyinaa bɛsɔre afi awufo mu.\nDɛn ankasa ne owusɔre? Nea Hela asɛmfua a egyina hɔ ma “owusɔre” (a·naʹsta·sis) kyerɛ ankasa ne sɛ “sɔre gyina hɔ.” Ɛkyerɛ sɔre a obi sɔre fi awufo mu. Ebia eyi bɛyɛ ebinom nwonwa, nanso Yesu kae sɛ awufo bɛte ne nne no, ɔde kaa ho sɛ: “Mommma eyi nnyɛ mo nwonwa.” (Yohane 5:28) Nnipa a Yesu ankasa nyanee wɔn bere a na ɔwɔ asase so no ma yenya ahotoso wɔ Bible bɔhyɛ a ɛka sɛ awufo a wɔwɔ Onyankopɔn nkae mu nyinaa bɛsɔre afi bere tenten a wɔde ‘ada’ no mu. Nkɔmhyɛ a ɛwɔ Adiyisɛm 20:13 no ka sɛ: “Ɛpo yii emu awufo mae, na owu ne Hades [adesamma damoa] yii emu awufo mae.”\nSo wobenyan saa awufo yi aba nkwa mu ma wɔabenyin abɔ nkwakora ne mmerewa na wɔasan awuwu sɛ Lasaro? Ɛno nyɛ Onyankopɔn atirimpɔw. Bible no ma yɛn awerɛhyem sɛ bere bi bɛba a “owu nni hɔ bio” ma enti obi renyin mmɔ akwakora anaa aberewa nwu.—Adiyisɛm 21:4.\nOwu yɛ ɔtamfo. Adesamma abusua no wɔ atamfo afoforo te sɛ yare ne mpanyinyɛ a ɛno nso de ɔhaw pii ba yɛn so. Onyankopɔn hyɛ bɔ sɛ ɔbɛsɛe wɔn pasaa, na awiei koraa no wasɛe adesamma tamfo kɛse no. “Ɔtamfo a otwa to a obetu no agu ne owu.”—1 Korintofo 15:26.\nSɛ saa bɔhyɛ no nya bam a, nnipa benya anigye ankasa a owu ne bɔne nsɛe no. Ansa na saa bere no bɛba mpo no, yebetumi anya awerɛkyekye sɛ yɛn adɔfo a wɔawuwu no regye wɔn ahome, na sɛ wɔwɔ Onyankopɔn nkae mu nkutoo a, bere a ɛfata mu no obenyan wɔn.\nOwu Ho Ntease Ma Yenya Atirimpɔw Wɔ Asetram\nOwu ho ntease a edi mũ a yebenya ne anidaso a ɛwɔ hɔ ma awufo a yebehu no betumi asesa yɛn abrabɔ. Bere a Ian a yɛbɔɔ ne din wɔ asɛm a edi eyi anim mu wɔ ne mfe 20 mu no, obehuu nkyerɛkyerɛmu a Bible de ma wɔ owu ho no. Ɔka sɛ: “Ná mewɔ anidaso a ensi pi sɛ me papa wɔ baabi. Enti bere a metee sɛ wada kɛkɛ wɔ owu mu no, mfiase no me werɛ howee.” Nanso bere a Ian behuu sɛ Onyankopɔn ahyɛ bɔ sɛ obenyan awufo no, odii ahurusi sɛ obetumi ahu ne papa bio. Ɔka sɛ: “Ɛne bere a edi kan koraa wɔ m’abrabɔ mu a metee nka sɛ me ho atɔ me.” Owu ho ntease pa a onyae no maa no nyaa asomdwoe ne abotɔyam.\nClive ne Brenda hweree wɔn ba Steven a na wadi mfe 21 wɔ kar akwanhyia kɛse a yɛkaa ho asɛm wɔ asɛm a edi eyi anim mu no. Ɛwom sɛ na wonim nea Bible ka fa owu ho de, nanso ɔpatuwu no kaa wɔn kɛse. Sɛnea yenim no, owu yɛ ɔtamfo, na ne nwowɔe yɛ yaw. Kyerɛwnsɛm mu nimdeɛ a wɔwɔ wɔ tebea a awufo wom ho no dwudwoo yawdi no ano nkakrankakra. Brenda ka sɛ: “Owu ho ntease a yɛwɔ no ama yɛatumi atoto nneɛma yiye atoa yɛn abrabɔ so wɔ asomdwoe mu. Nokwasɛm ne sɛ, da biara yesusuw bere a Steven benyan afi ne nnahɔɔ mu no ho.”\n“Owu, Wo Nwowɔe Wɔ He?”\nƐda adi sɛ tebea a awufo wom ho ntease a yebenya no betumi aboa ma yɛanya asetra ho adwene a ɛfata. Ɛnsɛ sɛ owu yɛ ahintasɛm. Yebetumi abɔ yɛn bra a yɛremma saa ɔtamfo yi ho hu nhunahuna yɛn. Afei nso, yehu sɛ anidaso wɔ hɔ ma awufo a, ɛremma yenni anigyede nkutoo akyi, esiane sɛ wɔka sɛ “nnipa ammedi kyɛre bi” nti. Nim a yenim sɛ yɛn adɔfo a wɔawuwu a wɔwɔ Onyankopɔn nkae mu no adeda wɔ owu mu retwɛn owusɔre no betumi ama yɛanya awerɛkyekye ma yɛatumi akɔ so abɔ yɛn bra.\nYiw, yebetumi de ahotoso ahwɛ daakye a Yehowa Nyankopɔn, nkwa Mafo no bɛmene owu akosi daa no kwan. Hwɛ nhyira ara a ɛbɛyɛ bere a yebetumi abisa ma afata sɛ: “Owu, wo nkonimdi wɔ he? Owu, wo nwowɔe wɔ he?”—1 Korintofo 15:55.\n^ nky. 6 Eyi ne owu ho asɛm a edi kan wɔ Bible mu.\n^ nky. 11 Ná agyede no bo yɛ onipa nkwa a ɛyɛ pɛ efisɛ ɛno ne nea Adam hweree. Esiane sɛ bɔne kaa nnipa nyinaa nti, na ɔdesani a ɔtɔ sin biara nni hɔ a ɔbɛfata sɛ agyede. Ɛno nti, Onyankopɔn somaa ne Ba no fi soro bedii saa botae no ho dwuma. (Dwom 49:7-9) Sɛ wopɛ eyi mu nkyerɛkyerɛmu a ɛkɔ akyiri a, hwɛ Nimdeɛ a Ɛde Kɔ Daa Nkwa Mu nhoma a Yehowa Adansefo tintimii no, ti 7.\nAdam ne Hawa asoɔden no na ɛde owu bae\nYesu soo abeawa a wawu no nsa, na ɔsɔree\nNnipa pii retwɛn bere a wɔn adɔfo a wɔawuwu no bɛsɔre afi awufo mu sɛnea Lasaro yɛe no\nShare Share “Wɔamene Owu Akosi Daa”\nw05 8/15 kr. 4-7\nƆhaw Kɛse a Owu De Ba\nWɔ Galilea Po So\nAdehye Bible No Ade Titiriw a Wɔatumi Ayɛ Wɔ Nhomasua Mu\nWobɛda Onyankopɔn Anuonyam Adi?\nKristofo Da Yehowa Anuonyam Adi\nƆdɔ Mmara A Ɛwɔ Koma Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 15, 2005\nShare Share ƆWƐN-ABAN—NEA ADESUA NSƐM WOM August 15, 2005\nƆWƐN-ABAN—NEA ADESUA NSƐM WOM August 15, 2005


Psalmen 103 HTB - Nnwom 103 AKCB\n1Me kra, kamfo Awurade;\nna me mu ade nyinaa nkamfo ne din kronkron no.\n2Me kra, kamfo Awurade,\nna mma wo werɛ mmfi ne nneyɛe pa nyinaa,\n3ɔno na ɔde wo mfomso nyinaa kyɛ wo\nna ɔsa wo nyarewa nyinaa,\n4ogye wo nkwa fi ɔda mu,\nna ɔde adɔe ne mmɔborɔhunu bɔ wo abotiri,\n5ɔde nnepa ma wo sɛ wʼapɛde,\nna wo mmerantebere yɛ foforo sɛ ɔkɔre.\n6Awurade yɛ adetrenee,\nna obu wɔn a wɔhyɛ wɔn so nyinaa atɛntrenee.\n7Ɔkyerɛɛ Mose nʼakwan,\nna ɔmaa Israelfo huu ne nneyɛe.\n8Mmɔborɔhunufo ne ɔdomfo ne Awurade,\n9Ɔrenkɔ so mmɔ sobo,\nna ɔrennya yɛn ho menasepɔw nkosi daa;\n10Ɔnhwɛ yɛn bɔne ne yɛn nni sɛnea ɛfata\nna ontua yɛn nnebɔne so ka sɛnea ɛte.\n11Na sɛnea ɔsoro ne asase ntam ware no,\nsaa ara na nʼadɔe so wɔ wɔn a wosuro no no so.\n12Sɛnea apuei ne atɔe ntam ware no,\nsaa ara na wama yɛn ne yɛn mmarato ntam kwan aware.\n13Sɛnea agya yam hyehyew no wɔ ne mma ho no,\nsaa ara na Awurade yam hyehye no ma wɔn a wosuro no no;\n14na onim sɛnea wɔyɛɛ yɛn,\nɔkae se yɛyɛ mfutuma.\n15Ɔdesani de, ne nna te sɛ sare,\nɔyɛ frɔmfrɔm sɛ nwura mu nhwiren;\n16sɛ mframa bɔ fa ne so a, na onni hɔ,\nna ne sibea nkae no bio.\n17Nanso efi mmeresanten kosi nnasanten\nAwurade adɔe wɔ wɔn a wosuro no so,\nna ne trenee wɔ wɔn mma mma so,\n18wɔn a wodi nʼapam no so\nna wɔkae di ne mmara so.\n19Awurade asi nʼahengua wɔ ɔsoro,\nna nʼahenni di ade nyinaa so.\n20Monkamfo Awurade, mo a moyɛ nʼabɔfo,\nmo atumfo a moyɛ nʼahyɛde,\nmo a mutie nʼasɛm.\n21Monkamfo Awurade, ɔsoro asafo nyinaa,\nnʼasomfo a moyɛ nʼapɛde.\n22Monkamfo Awurade, ne nnwuma nyinaa;\nnea ɛwɔ nʼahenni mu nyinaa.\nMe kra, kamfo Awurade!\nAKCB : Nnwom 103


Akokoakoko: Ɔsom Bɛn na Wubetumi Anya Mu Awerɛhyem?\nAkokoakoko—Dɛn na Wo Som Yɛ Wɔ Ho?\nNá Alberto yɛ ɔsraani; ɔyɛɛ adwuma no bɛyɛ mfe du. N’asɛm a ɔkae ne sɛ: “Yɛn sɔfo hyiraa yɛn ka kyerɛɛ yɛn sɛ, ‘Onyankopɔn ka mo ho.’ Nanso nea na meredwen ho ne sɛ, ‘Bible se, “Nni awu,” ɛnna me nso merekokum nnipa yi.’”\nWiase Ko II no, na Ray yɛ ɔsraani a ɔyɛ adwuma wɔ po so. Bere bi obisaa wɔn sɔfo sɛ: “Woba hyɛn yi mu a, wobɔ mpae ma asraafo no sɛ wonkodi nkonim. Ɛnyɛ saa ara na atamfo no nso yɛ anaa?” Ɔsɔfo no kae sɛ Awurade akwan de, obiara ntumi nte ase.\nMmuae a ɔsɔfo no mae no, nnipa pii na wɔnte ase.\nYesu kae sɛ Onyankopɔn ahyɛde biako a ɛho hia paa ne “dɔ wo yɔnko sɛ wo ho.” (Marko 12:31) Bere a Yesu reka n’asɛm no, ɔkae sɛ yɛnhwɛ baabi a yɛn yɔnko no te anaa baabi a ofi ansa na yɛadɔ no anaa? Dabi. Ɔka kyerɛɛ n’asuafo no sɛ: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo ampa.” (Yohane 13:34, 35) Asɛm a ɔkae no kyerɛ sɛ dɔ a wɔbɛdodɔ wɔn ho no bɛyɛ kɛse araa ma nkurɔfo behu sɛ wɔyɛ n’asuafo ampa. Ɛbɛma wɔde wɔn nkwa mpo ato hɔ ama wɔn yɔnko, na ɛnyɛ sɛ wobedi awu.\nTete Kristofo no de Yesu nsɛm no yɛɛ adwuma. Nyamesom ho nhoma bi ka sɛ: “Tete asɔre agyanom a Tertullian ne Origen ka ho no sii so dua sɛ Kristofo nni hokwan sɛ wokum nnipa, nnyinasosɛm a amma wɔamfa wɔn ho anhyɛ Roma sraadi mu.”—The Encyclopedia of Religion.\nƐkame ayɛ sɛ Yehowa Adansefo wɔ ɔman biara mu; sɛ ɛba sɛ aman abien reko a, etumi ba sɛ Yehowa Adansefo no bi te ha, na ebi nso te ha. Nanso wɔbɔ mmɔden sɛ wɔbɛdodɔ wɔn ho; ɛno na ɛma nkurɔfo hu sɛ wɔyɛ Yesu asuafo.\nƐyɛ a nyamesom mpanyimfo kyerɛkyerɛ sɛ Kristofo nnodɔ wɔn ho anaa?\nAfe 1994 mu no, ntɔkwaw kɛse bi sii Hutufo ne Tutsifo ntam wɔ Rwanda, nanso Yehowa Adansefo annyina obiara akyi. Adansefo no de wɔn nkwa too wɔn nsam de wɔn nuanom hintawee. Adansefo baanu bi a wɔyɛ Hutufo de wɔn nuanom Tutsifo siei, na bere a Hutu asraafo a wɔfrɛ wɔn Interahamwe no kyeree Hutu Adansefo no, wɔka kyerɛɛ wɔn sɛ, “Tutsifo a moaboa wɔn ama wɔaguan nti, yebekum mo.” Awerɛhosɛm ne sɛ, wokum Hutu Adansefo baanu no.—Yohane 15:13.\nEnti dɛn na wobɛka? Nea Yehowa Adansefo no yɛe no, ɛne asɛm a Yesu kae sɛ yɛmfa yɛn nkwa nto hɔ mma yɛn nuanom mfa nkyerɛ yɛn dɔ no hyia anaa?


Mateo Asɛmpa No 9:1-38\nYesu saa obubuafo bi yare (1-8)\nYesu frɛɛ Mateo (9-13)\nWobisaa no akɔnkyen ho asɛm (14-17)\nYairo babea; ɔbea bi de ne nsa kaa Yesu ataade nguguso (18-26)\nYesu saa anifuraefo ne mum yare (27-34)\nNnɔbae a ɛsɛ sɛ wotwa no dɔɔso, nanso adwumayɛfo no sua (35-38)\n9 Enti ɔforoo ɔkorow no, na otwa kɔɔ ɔno ara ne kurom.*+ 2 Na hwɛ! na wɔde obubuafo bi a ɔda kɛtɛ so rebrɛ no. Bere a Yesu huu wɔn gyidi no, ɔka kyerɛɛ obubuafo no sɛ: “Ɔba, ma wo bo ntɔ wo yam! Wɔde wo bɔne akyɛ wo.”+ 3 Ɛnna akyerɛwfo bi keka kyerɛɛ wɔn ho sɛ: “Damfo yi reka abususɛm.” 4 Ná Yesu nim wɔn adwene, enti obisae sɛ: “Adɛn nti na moredwen bɔne mo koma mu?+ 5 Mohwɛ a, nea ɛwɔ he na ɛyɛ mmerɛw, sɛ́ wɔbɛka sɛ, ‘Wɔde wo bɔne akyɛ wo,’ anaasɛ wɔbɛka sɛ, ‘Sɔre na nantew’?+ 6 Nanso, nea ɛbɛyɛ na moahu sɛ onipa Ba no wɔ tumi wɔ asaase so sɛ ɔde bɔne kyɛ nti—” afei ɔka kyerɛɛ obubuafo no sɛ: “Sɔre, fa wo kɛtɛ, na kɔ wo fi.”+ 7 Ɛnna ɔsɔree, na ɔkɔɔ ne fi. 8 Bere a nnipadɔm no huu eyi no, ehu kaa wɔn. Na wɔhyɛɛ Onyankopɔn a ɔde tumi a ɛte saa maa nnipa no anuonyam. 9 Afei, bere a Yesu refi hɔ akɔ no, ohuu ɔbarima bi a wɔfrɛ no Mateo sɛ ɔte baabi a wogyigye tow, na ɔka kyerɛɛ no sɛ: “Bedi m’akyi.” Ɛhɔ ara na ɔsɔree, na odii n’akyi.+ 10 Akyiri yi, bere a ɔredidi* wɔ fie hɔ no, hwɛ! wɔn a wogyigye tow ne nnebɔneyɛfo bebree bae, na wofii ase ne Yesu ne n’asuafo no didii.*+ 11 Na bere a Farisifo no huu eyi no, wobisaa n’asuafo no sɛ: “Adɛn nti na mo kyerɛkyerɛfo no ne wɔn a wogyigye tow ne nnebɔneyɛfo didi?”+ 12 Bere a ɔtee nea wɔreka no, ɔkae sɛ: “Nnipa a wɔwɔ ahoɔden no nhia ɔyaresafo, na mmom wɔn a wɔyare na wohia.+ 13 Afei monkɔ na munkosua nea eyi kyerɛ: ‘Mepɛ mmɔborɔhunu, na ɛnyɛ afɔrebɔ.’+ Na mammɛfrɛ atreneefo na mmom nnebɔneyɛfo.” 14 Afei Yohane asuafo no baa ne nkyɛn bebisaa no sɛ: “Adɛn nti na yɛne Farisifo no yɛ akɔnkyen* na w’asuafo no nyɛ akɔnkyen?”+ 15 Ɛnna Yesu ka kyerɛɛ wɔn sɛ: “Bere a ayeforokunu+ no da so wɔ ne nnamfonom nkyɛn yi, ɛbɛyɛ dɛn na wɔn werɛ ahow? Nanso bere bi bɛba a wɔbɛfa ayeforokunu no afi wɔn nkyɛn,+ ɛno na afei wɔbɛyɛ akɔnkyen. 16 Obiara nni hɔ a ɔde ntama foforo tare ataade dedaw mu; efisɛ ntama foforo no bɛtew afi ataade no mu, na ataade no bɛtew kɛse akyɛn kan no.+ 17 Saa ara nso na nkurɔfo mfa bobesa foforo ngu nsã kotoku dedaw mu. Sɛ wɔyɛ saa a, nsã kotoku no pae ma nsã no hwie gu, na nsã kotoku no sɛe. Mmom no, wɔde bobesa foforo gu nsã* kotoku foforo mu na abɔ abien no nyinaa ho ban.” 18 Bere a ɔreka eyinom akyerɛ wɔn no, hwɛ! ɔpanyin* bi a na waba hɔ bɛkotow no kae sɛ: “Saa bere yi de, ɛbɛyɛ sɛ me babea no awu; nanso bra na fa wo nsa begu no so, na ɔbɛba nkwa mu.”+ 19 Ɛnna Yesu sɔree, na ɔne n’asuafo no dii n’akyi. 20 Na hwɛ! ɔbea bi a mogya atu no+ mfe 12 faa n’akyi de ne nsa bɛkaa n’ataade nguguso ano.+ 21 Nea na ɔreka wɔ ne mu ne sɛ: “Sɛ mede me nsa ka n’ataade nguguso no kɛkɛ mpo a, me ho bɛtɔ me.” 22 Yesu dan ne ho, na ohuu no no, ɔkae sɛ: “Ɔbabea, ma wo bo ntɔ wo yam! Wo gyidi ama wo ho atɔ wo.”+ Na saa bere no ara, ɔbea no ho tɔɔ no.+ 23 Afei, bere a Yesu baa ɔpanyin* no fi, na ohuu wɔn a wɔrebɔ atɛntɛbɛn ne nnipadɔm a wɔreyɛ gyegyeegye no,+ 24 Yesu kae sɛ: “Mumfi ha, na abeawa no nwui, na mmom wada.”+ Ɔkaa saa no, wofii ase serew no. 25 Bere a nnipadɔm no fii adi ara pɛ, ɔkɔɔ baabi a abeawa no da no kosoo ne nsa,+ na abeawa no sɔree.+ 26 Nokwarem no, eyi ho asɛm trɛw kɔɔ mpɔtam hɔ nyinaa. 27 Bere a Yesu fii hɔ a ɔrekɔ no, anifuraefo baanu+ dii n’akyi teɛteɛɛm sɛ: “Dawid Ba, hu yɛn mmɔbɔ.” 28 Bere a ɔkɔɔ fie hɔ no, anifuraefo no baa ne nkyɛn, na Yesu bisaa wɔn sɛ: “Mowɔ gyidi sɛ metumi ayɛ eyi?”+ Wobuaa no sɛ: “Yiw, Awurade.” 29 Ɛnna ɔde ne nsa kaa wɔn ani+ kae sɛ: “Sɛnea mo gyidi te no, ɛnyɛ saa ara mma mo.” 30 Na wɔn ani huu ade. Bio nso, Yesu ka kyerɛɛ wɔn denneennen sɛ: “Monhwɛ na obiara ante ho asɛm.”+ 31 Nanso bere a wopuee abɔnten no, wɔmaa mpɔtam hɔfo nyinaa tee ne ho asɛm. 32 Bere a wɔrefi hɔ no, hwɛ! nkurɔfo de mum bi a ɔwɔ honhommɔne brɛɛ no.+ 33 Na bere a otuu honhommɔne no, ɔbarima a ɔyɛ mum no kasae.+ Ɛmaa nnipadɔm no ho dwiriw wɔn, na wɔkae sɛ: “Wonhuu biribi a ɛte sɛɛ da wɔ Israel.”+ 34 Nanso Farisifo no kae sɛ: “Ɔnam ahonhommɔne panyin so na etu ahonhommɔne.”+ 35 Na Yesu kokyinkyin nkurow ne nkuraa nyinaa mu, na ɔkyerɛkyerɛe wɔ wɔn hyia adan mu kaa Ahenni no ho asɛmpa, na ɔsaa nyarewa ne ahoɔmmerɛw nyinaa bi.+ 36 Bere a ohuu nnipadɔm no, wɔyɛɛ no mmɔbɔ,+ efisɛ na wɔayɛ sɛ nguan a wɔapirapira wɔn agyaw wɔn agu hɔ a wonni hwɛfo.+ 37 Ɛnna ɔka kyerɛɛ n’asuafo no sɛ: “Nea ɛwom ne sɛ, afuw no mu nnɔbae a ɛsɛ sɛ wotwa no dɔɔso, nanso adwumayɛfo no sua.+ 38 Enti monsrɛ afuw Wura no, na ɔnsoma adwumayɛfo mmetwa ne nnɔbae no bi.”+\n^ Kyerɛ sɛ, Kapernaum, baabi a na Yesu taa tena yɛ ne som adwuma no wɔ Galilea asaase so no.\n^ Anaa “ɔte pon ho redidi.”\n^ Anaa “tenaa pon ho didii.”\n^ Anaa “di mmuada.”\n^ Anaa “sodifo.”


Luka 17 AKCB - Lukas 17 LB\n1Yesu ka kyerɛɛ nʼasuafo no se, “Ɛyɛ dɛn ara a hintinnua no bɛba, nanso obiara a ebi bɛfa ne so aba no nnue. 2Eye ma saa onipa no sɛ wɔde ɔbo a mu yɛ duru bi bɛsen ne kɔn mu atow no akyene po mu sen sɛ ɔbɛto nkumaa yi mu baako hintidua. 3Enti monhwɛ mo ho so yiye.\n“Sɛ wo nua fom wo a, ka nʼanim na sɛ onu ne ho a, fa ne bɔne kyɛ no. 4Sɛ nso ɔfom wo mpɛn ason da koro na mpɛn dodow a ɔfom wo no nyinaa, ɔde ahonu srɛ wo a fa kyɛ no.”\n5Asomafo no ka kyerɛɛ Yesu se, “Awurade, to yɛn gyidi so.”\n6Yesu buaa wɔn se, “Sɛ mowɔ gyidi te sɛ onyaa aba a, anka mubetumi aka akyerɛ ankye yi se, ‘Tutu kogu po mu,’ na ɛbɛba mu saa.\n7“Mo mu hena na ɔwɔ ɔsomfo a ɔyɛ nʼafuw mu adwuma anaasɛ ɔhwɛ ne mmoa na ofi afum ba a, ɔbɛka akyerɛ no se, ‘Wʼaduan si hɔ na kodidi?’ 8Na mmom ɔrenka nkyerɛ no se, ‘Noa aduan ma me na sɛ mididi wie a, wo nso woakodidi?’ 9Sɛ ɔsomfo yi yɛ nʼasɛde yi a ne wura no bɛda no ase ana? 10Saa ara nso na sɛ mo nso moyɛ mo asɛde a, ɛsɛ sɛ moka se, ‘Yɛyɛ asomfo a ayeyi mfata yɛn; yɛn asɛde a ɛsɛ sɛ yɛyɛ na yɛayɛ no.’ ”\n11Bere bi a Yesu rekɔ Yerusalem no, ɔfaa Samaria ne Galilea hye so. 12Ɔrebɛn akuraa bi ase no, akwatafo du bi a na wogyinagyina kurotia no huu no 13teɛteɛɛ mu se, “Yesu, yɛn wura, hu yɛn mmɔbɔ!”\n14Yesu huu wɔn no, ɔka kyerɛɛ wɔn se, “Momfa mo ho nkɔkyerɛ ɔsɔfo!” Bere a akwatafo no rekɔ no, wɔn ho yɛɛ wɔn den.\n15Wɔn mu baako huu sɛ ne ho ayɛ no den no, ɔsan nʼakyi de ahurusi yii Onyankopɔn ayɛ se, “Anuonyam nka Onyankopɔn, wama me ho ayɛ me den!” 16Ɔbɛkotow Yesu anim daa no ase. Na saa ɔbarima yi yɛ Samariani.\n17Yesu bisae se, “Ɛnyɛ nnipa du na wɔn ho yɛɛ wɔn den? Baakron a wɔaka no wɔ he? 18Adɛn nti na ɔmamfrani yi nko na wasan aba sɛ ɔrebeyi Onyankopɔn ayɛ?” 19Yesu ka kyerɛɛ no se, “Sɔre kɔ, wo gyidi ama wo ho ayɛ wo den.”\n20Da bi Farisifo bi bisaa Yesu se, “Bere bɛn na Onyankopɔn ahenni no bɛba?” Yesu buaa wɔn se, “Onyankopɔn ahenni no nnam nsɛnkyerɛnne bi a mubehu so na ɛbɛba, 21obi rentumi nkyerɛ mo sɛ, ‘Ɛwɔ ha anaa hɔ!’ Efisɛ Onyankopɔn ahenni no te mo mu.”\n22Na ɔka kyerɛɛ nʼasuafo no se, “Mmere bi bɛba a mo ani begyina sɛ mubehu me bere tiaa bi wɔ mo nkyɛn, nanso morenhu me. 23Sɛ nnipa ka kyerɛ mo se Onipa Ba no wɔ ha anaa baabi foforo a, munnni wɔn akyi. 24Sɛnea anyinam pa gya wɔ wim ma nnipa nyinaa hu no, saa ara nso na me ba a mɛsan aba no bɛyɛ. 25Nanso ansa na eyinom nyinaa bɛba mu no, ɛsɛ sɛ mihu amane na me nkurɔfo nso po me.\n26“Sɛnea Noa bere so nnipa yɛɛ asoɔden no, saa ara nso na sɛ meba a ɛbɛyɛ ne no. 27Saa bere no, nnipa didi nomee, wareware kosii sɛ Noa kɔhyɛɛ hyɛn no mu na nsuyiri bɛfaa saa nnipa no nyinaa.\n28“Saa ara nso na Lot bere so no, na ɛte. Nnipa didi nomee, dii gua, yɛɛ mfuw, sisii adan, 29kosii sɛ Lot fii Sodom, na ogya ne sufre fii soro bɛhyew saa nnipa no nyinaa.\n30“Saa ara nso na da a mɛsan aba no bɛyɛ. 31Saa da no, ɛnsɛ sɛ obiara a ɔwɔ adwuma mu, afuw mu anaa gua so san nʼakyi ba fie sɛ ɔrebɛsesa nʼahode. 32Monkae asɛm a ɛtoo Lot yere. 33Obiara a ɔdɔ ne kra no, ebefi ne nsa. Na nea ɔbɛhwere ne kra no benya. 34Da no, wɔbɛfa nnipa baanu a wɔda faako no mu baako agyaw ɔbaako. 35Saa ara nso na wɔbɛfa mmea baanu a wɔrenoa aduan no mu baako agyaw ɔbaako. 36Mmarima baanu a wɔreyɛ adwuma wɔ afuw mu no nso, wɔbɛfa ɔbaako agyaw ɔbaako.”\n37Asuafo no bisaa Yesu se, “Awurade, ɛhe na wɔde wɔn bɛkɔ?”\nYesu buaa wɔn se, “Baabi a funu wɔ no, apete mpa hɔ!”\nAKCB : Luka 17


Apokalipsa 13 SZ-PL - Adiyisɛm 13 ASCB\nMmoa Mmienu Bi\n1Afei, mehunuu sɛ aboa bi apue ɛpo no mu reba. Na ɔwɔ mmɛn edu ne tire nson a na ahenkyɛ hyehyɛ mmɛn no biara so na edin a ɛgu Onyankopɔn ho fi bobɔ etire no ho. 2Aboa a mehunuu no no, na ɔte sɛ ɔsebɔ a ne nan te sɛ sisi, na nʼano nso te sɛ gyata. Ɔtweaseɛ no de ɔno ankasa ahoɔden ne nʼahennwa ne ne tumi nyinaa maa aboa no. 3Mehunuu sɛ wɔapira ne tiri no baako a ayɛ sɛ wɔrentumi nkum kuro no, nanso na kuro no awu. Aboa no ho yɛɛ ewiasefoɔ nyinaa nwanwa, enti wɔtu dii nʼakyi. 4Nnipa nyinaa somm ɔtweaseɛ no, ɛfiri sɛ, ɔde ne tumi nyinaa ama aboa no. Wɔsomm aboa no nso kaa sɛ, “Hwan na ɔte sɛ aboa no? Na hwan na ɔbɛtumi ne no ako?”\n5Wɔmaa aboa no kwan maa ɔkaa abususɛm akɛseakɛseɛ tiaa Onyankopɔn, na wɔmaa no tumi sɛ ɔnyɛ deɛ ɔpɛ biara abosome aduanan mmienu. 6Ɔhyɛɛ aseɛ domee Onyankopɔn, ne din, baabi a ɔte ne wɔn a wɔte ɔsoro nyinaa. 7Wɔmaa no ɛkwan ma ɔne Onyankopɔn nkurɔfoɔ koeɛ sɛ ɔbɛdi wɔn so. Na wɔmaa no aman ne mmusuakuo ne nkurɔfoɔ ne kasa nyinaa mu so tumi. 8Nnipa a wɔte asase so nyinaa bɛsom no: obiara a wantwerɛ ne din anhyɛ ateasefoɔ nwoma a ɛwɔ Odwammaa a wɔkumm no no mu ansa na wɔrebɔ ewiase.\n9“Tie, wo a wowɔ aso, bɛtie.\n10“Obiara a ɛsɛ sɛ wɔkyere no no,\nObiara a ɛsɛ sɛ wɔkum no akofena ano no,\nYei mu boasetɔ ne gyidie ho hia Onyankopɔn nkurɔfoɔ.\n11Afei, mehunuu aboa foforɔ a ɔrepue afiri asase mu. Na ɔwɔ mmɛn mmienu te sɛ nnwammaa, nanso na ɔkasa te sɛ ɔtweaseɛ no. 12Ɔsii aboa a ɔdi ɛkan no ananmu de ne tumi kɛseɛ no dii dwuma, na ɔhyɛɛ asase ne ɛso nnipa sɛ wɔnsom deɛ nʼapirakuro no awu no. 13Aboa a ɔtɔ so mmienu yi yɛɛ anwanwadeɛ akɛseɛ bebree. Ɔmaa ogya firi ɔsoro baa asase so wɔ nnipa nyinaa anim. 14Na ɔnam anwanwadeɛ a wɔmaa no ho ɛkwan yɛeɛ wɔ aboa a ɔdi ɛkan no anim no so daadaa nnipa a wɔte asase so nyinaa. Aboa no ka kyerɛɛ ewiase nnipa nyinaa sɛ, wɔnsi ohoni mfa nhyɛ aboa a wɔde akofena piraa no nanso nʼapirakuro no awu na ɔte ase no animuonyam. 15Wɔmaa aboa a ɔtɔ so mmienu no ɛkwan ma ɔhomee nkwa guu aboa a ɔdi ɛkan ohoni no mu, sɛdeɛ ɛbɛyɛ a ohoni no bɛtumi akasa, na wakum obiara a ɔnsom no no. 16Aboa no hyɛɛ nnipa nyinaa, nketewa ne akɛseɛ; adefoɔ ne ahiafoɔ, nkoa ne wɔn a wɔde wɔn ho sɛ wɔnhyɛ wɔn nsa nifa ho ne wɔn moma so agyiraeɛ. 17Obiara nni ho ɛkwan sɛ ɔtɔ anaa ɔtɔn, gye sɛ wɔde aboa no din anaa nsɛnkyerɛnneɛ a ɛgyina hɔ ma edin no hyɛ ne ho agyiraeɛ.\n18Yei hia ma nyansa. Obiara a ɔnim nyansa no bɛtumi ahunu nsɛnkyerɛnneɛ a ɛgyina hɔ ma aboa no ase, ɛfiri sɛ, nsɛnkyerɛnneɛ no gyina hɔ ma onipa edin. Ne nsɛnkyerɛnneɛ yɛ ahansia aduosia nsia.\nASCB : Adiyisɛm 13


Ɔkwan bɛn so na Rahel resu ne mma? | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Zande Zulu\nBerɛ a Yeremia kaa sɛ Rahel resu ne mma no, dɛn na na ɔrepɛ akyerɛ?\nYeremia 31:15 ka sɛ: “Deɛ Yehowa aka nie, ‘Wɔte nne bi wɔ Rama, agyaadwoɔ ne esũ yaya; ɛyɛ Rahel na ɔresu ne mma. Wɔkyekyere ne werɛ ne mma ho a, ɔntie, ɛfiri sɛ wɔnni hɔ bio.’”\nRahel wuo akyi mfie 1,000 na Yeremia twerɛɛ saa asɛm no. Rahel wu gyaa ne mma mmarima mmienu no. Enti wohwɛ a, ebia wobɛka sɛ Yeremia asɛm no nyɛ nokorɛ.\nRahel abakan ne Yosef. (Genesis 30:22-24) Akyire yi berɛ a Rahel rewo Benyamin no na ɔwuiɛ. Enti ebia yɛbɛbisa sɛ, Adɛn nti na Yeremia 31:15 ka sɛ Rahel mma ‘nni hɔ bio’ ma enti ɔresu wɔn?\nYosef woo mma mmarima mmienu. Wɔn din ne Manase ne Efraim. (Genesis 41:50-52; 48:13-20) Akyire yi Efraim abusuakuo no bɛyɛɛ abusuakuo a ɛyɛ den wɔ Israel ahemman a ɛwɔ atifi fam no mu. Ɛduu baabi no, na Efraim abɛgyina hɔ ama abusuakuo du no nyinaa. Nanso abusuakuo a ɛfi Rahel ba Benyamin mu bae no bɛyɛɛ Yuda ahemman no fã. Enti sɛ yɛbɛka a, na Rahel gyina hɔ ma ɛnanom nyinaa a wɔwɔ Israel, kyerɛ sɛ atifi fam ne anafoɔ fam ahemman no nyinaa.\nBerɛ a Yeremia twerɛɛ ne nwoma no, na Asiriafo atow ahyɛ Israel ahemman a ɛwɔ atifi fam no so adi wɔn so nkonim dada, na wɔfaa nnipa pii kɔyɛɛ nkoa. Nanso ɛbɛyɛ sɛ na Efraim asefoɔ no bi adwane kɔ Yuda. Afe 607 A.Y.B. no, Babilonfoɔ dii Yuda ahemman a ɛwɔ anafoɔ fam no so, na wɔfaa ebinom kɔyɛɛ nkoa. Wɔde wɔn mu pii kɔɔ Rama wɔ Yerusalem atifi fam. Sɛ wofi hɔ rekɔ Yerusalem atifi fam a, ɛyɛ bɛyɛ kilomita nwɔtwe. (Yeremia 40:1) Ebia wɔkum wɔn mu bi wɔ Rama wɔ Benyamin asase so, asase korɔ no ara a wɔsiee Rahel wɔ so no. (1 Samuel 10:2) Enti sɛ Yeremia ka sɛ Rahel resu ne mma a, ɛbɛtumi aba sɛ ɛkyerɛ Benyaminfoɔ a wɔawuwu anaa wɔn a wɔkum wɔn wɔ Rama no ho awerɛhodie. Ɛbɛtumi aba nso sɛ ɛkyerɛ ɛnanom a wɔwɔ Israel nyinaa a wɔresu Onyankopɔn nkurɔfoɔ a wɔawuwu anaa wɔde wɔn kɔ nkoasom mu.\nSɛ ɛte saa oo, sɛ ɛnte saa oo, asɛm a Yeremia kaa sɛ Rahel resu ne mma no yɛ nkɔmhyɛ. Ɛkyerɛ nea ɛsii mfie pii akyi bere a Yesu yɛ akokoaa no. Ɔhene Herode hyɛɛ mmara sɛ wɔnkunkum mmarimaa a wɔwɔ Betlehem nyinaa, ɛfi wɔn a wɔawo wɔn foforɔ so kɔsi wɔn a wɔadi mfie mmienu so. Na Betlehem wɔ Yerusalem anafoɔ. Wo deɛ hwɛ sɛnea ɛnanom a wɔn mma awuo anaa “wɔnni hɔ bio” bɛsu afa! Na ɛte sɛ nea saa su no kɔ ara kɔdu Rama tɔnn wɔ Yerusalem atifi.—Mateo 2:16-18.\nEnti Yeremia berɛ so ne Yesu berɛ so nyinaa, sɛ Bible ka sɛ “Rahel resu ne mma” a, ɛkyerɛ Yudafoɔ mmaa a wɔresu wɔn mma a wɔawuwuo. Nokwasɛm nie, wɔn a wɔwuwuiɛ a wɔkɔɔ ‘ɔtamfo asase so’ no, sɛ wɔnyane awufoɔ ba nkwa mu bio a, ebia wɔbɛba bi.—Yeremia 31:16; 1 Korintofoɔ 15:26.\nNsɛmmisa a Ɛfi Akenkanfoɔ Hɔ—December 2014\nNsɛmmisa a efi akenkanfo hɔ—December 2017


Saul—Israel Hene a Odi Kan | Nea Mmofra Betumi Asua Afi Bible Mu\nIsrael Hene a Odi Kan\nYehowa maa Israelfo no atemmufo sɛ wonni wɔn anim. Nanso na Israelfo no pɛ ɔhene. Wɔka kyerɛɛ Samuel sɛ: ‘Aman a atwa yɛn ho ahyia nyinaa wɔ ahemfo. Yɛn nso yɛpɛ bi.’ Samuel tee nka sɛ ɔman no adi mfomso, enti ɔbɔɔ Yehowa mpae kaa ho asɛm kyerɛɛ no. Yehowa nso ka kyerɛɛ Samuel sɛ: ‘Ɛnyɛ wo na ɔman no apo wo. Me na wɔapo me. Ka kyerɛ wɔn sɛ wobenya ɔhene, nanso ɔhene no bɛhwehwɛ nneɛma pii afi wɔn hɔ.’ Ne nyinaa akyi no, nkurɔfo no kaa sɛ: ‘Ɛmfa yɛn ho. Yɛn deɛ, ɔhene ara na yɛpɛ!’\nYehowa ka kyerɛɛ Samuel sɛ ɔbarima bi a wɔfrɛ no Saul na ɔbɛyɛ ɔhene a odi kan. Bere a Saul kɔsraa Samuel wɔ Rama no, Samuel hwiee ngo guu n’apampam sraa no sɛ ɔhene.\nAkyiri yi, Samuel frɛɛ Israelfo nyinaa hyiae sɛ ɔde wɔn hene foforo no rebɛkyerɛ wɔn. Nanso na wɔhwehwɛ Saul wɔ baabiara a, wonhu no. Wunim nea enti? Efisɛ na ɔde ne ho akosie nneɛma bi mu. Bere a wohuu Saul no, woyii no bae. Afei wɔmaa obegyinaa ɔman no mfinimfini. Ná Saul ware sen wɔn nyinaa, na na ne ho yɛ fɛ paa nso. Samuel kaa sɛ: ‘Monhwɛ nea Yehowa apaw no.’ Ɔman no nyinaa teɛɛm sɛ: ‘Ɔhene nnya nkwa!’\nMfiase no, Ɔhene Saul tiee Samuel, na odii Yehowa asɛm so. Nanso ne suban sesae. Nhwɛso bi ni. Bere bi, Samuel ka kyerɛɛ Saul sɛ ɔntwɛn no na ɔreba abɛbɔ afɔre. Nanso Samuel amma ntɛm. Enti Saul ankasa bɔɔ afɔre no. Ná ɛnsɛ sɛ ɔhene bɔ afɔre. Dɛn na Samuel yɛɛ wɔ ho? Ɔka kyerɛɛ Saul sɛ: ‘Anka ɛnsɛ sɛ woyɛ Yehowa so asoɔden.’ Saul suaa biribi fii mu anaa?\nAkyiri yi, Saul ne Amalekfo no kɔkoe. Ɛnna Samuel ka kyerɛɛ Saul sɛ onkunkum Amalekfo no nyinaa, ɛnsɛ sɛ ɔma onipa baako mpo ka. Nanso Saul ankum Ɔhene Agag. Yehowa ka kyerɛɛ Samuel sɛ: ‘Saul agyaw me hɔ, na ontie m’asɛm.’ Asɛm no yɛɛ Samuel yaw, na ɔka kyerɛɛ Saul sɛ: ‘Esiane sɛ wuntie Yehowa asɛm bio nti, Yehowa bɛpaw ɔhene foforo.’ Bere a Samuel dan ne ho sɛ ɔrekɔ no, Saul soo Samuel atade nguguso ano, na ɛtewee. Ɛnna Samuel ka kyerɛɛ Saul sɛ: ‘Yehowa agye ahenni no afi wo nsam.’ Ná Yehowa de ahenni no bɛma obi a ɔbɛdɔ no na watie n’asɛm.\n“Osetie ye sen afɔre.”—1 Samuel 15:22\nNsɛmmisa: Dɛn na Israelfo no kaa sɛ wɔrehwehwɛ? Adɛn nti na Yehowa poo Saul sɛ ɔhene?


“Wɔn Nne Fi Kɔɔ Asase Nyinaa so”\nƆwɛn-Aban—Nea Adesua Nsɛm Wom | January 1, 2004\n“Monkɔ nkɔyɛ amanaman nyinaa m’asuafo. Mommɔ wɔn asu nhyɛ Agya ne Ɔba ne Honhom Kronkron din mu.”—MATEO 28:19.\n1, 2. (a) Adwuma bɛn na Yesu de hyɛɛ n’asuafo no nsa? (b) Dɛn nti na afeha a edi kan Kristofo tumi yɛɛ adwuma pii saa?\nBERE tiaa bi ansa na Yesu reforo akɔ soro no, ɔde adwuma bi hyɛɛ n’asuafo no nsa. Ɔka kyerɛɛ wɔn sɛ: “Monkɔ nkɔyɛ amanaman nyinaa m’asuafo. Mommɔ wɔn asu nhyɛ Agya ne Ɔba ne Honhom Kronkron din mu.” (Mateo 28:19) Adwuma kɛse bɛn ara ni!\n2 Wode susuw ho hwɛ! Wɔ Pentekoste afe 33 Y.B. no, asuafo bɛyɛ 120 na wohwiee honhon kronkron guu wɔn so ma wofii ase yɛɛ saa adwuma no denam afoforo a wɔka kyerɛɛ wɔn sɛ Yesu ne Mesia a wɔahwɛ no kwan bere tenten, a wɔnam no so betumi anya nkwagye no. (Asomafo no Nnwuma 2:1-36) Ɔkwan bɛn so na na nnipakuw ketewaa a wɔte saa no betumi aka asɛm no akyerɛ “amanaman nyinaa”? Nnipa fam de, na ɛrentumi nyɛ yiye, nanso “Onyankopɔn fam de, ade nyinaa betumi ayɛ.” (Mateo 19:26) Ná Yehowa honhon kronkron no taa tete Kristofo no akyi, na na wɔyɛ wɔn ade nnam so. (Sakaria 4:6; 2 Timoteo 4:2) Ne saa nti, wɔ mfe kakraa bi ntam no, ɔsomafo Paulo tumi kae sɛ wɔaka asɛmpa no wɔ “wiase abɔde nyinaa mu.”—Kolosefo 1:23.\n3. Dɛn na ɛkataa nokware Kristofo “awi” no so?\n3 Wɔ afeha a edi kan no mu nyinaa no, nokware som kɔɔ so trɛwee. Nanso na Yesu ahyɛ nkɔm sɛ bere bi bɛba a Satan begu “wura bɔne” ma akata nokware Kristofo “awi” no so mfehaha pii akosi sɛ twabere no bedu. Asomafo no wu akyi no, saa asɛm no baa mu.—Mateo 13:24-39.\nNkɔso a Ɛba Ntɛmntɛm Nnɛ\n4, 5. Efi afe 1919 mu no, adwuma bɛn na Kristofo a wɔasra wɔn no fii ase yɛe, na dɛn nti na na ɛnna fam koraa?\n4 Wɔ afe 1919 mu no, na bere adu sɛ woyiyi nokware Kristofo awi no fi wura bɔne no mu. Ná Kristofo a wɔasra wɔn no nim sɛ ɛsɛ sɛ wɔkɔ so yɛ Yesu adwuma kɛse no. Ná wogye di paa sɛ wɔte “nna a edi akyiri” no mu, na na wɔn werɛ mfii Yesu nkɔmhyɛ yi: “Wɔbɛka ahenni ho asɛmpa yi wiase nyinaa de adi amanaman nyinaa adanse; ɛno ansa na awiei no bɛba.” (2 Timoteo 3:1; Mateo 24:14) Yiw, na wonim sɛ wɔwɔ adwuma pii yɛ.\n5 Nanso, te sɛ afe 33 Y.B. mu asuafo no, na adwuma kɛse da hɔ ma saa Kristofo a wɔasra wɔn no. Ná wɔn mu mpem kakraa bi na wɔwɔ aman kakraa bi so. Ná wɔbɛyɛ dɛn atumi aka asɛm no “amanaman nyinaa” mu? Kae sɛ, na nnipa dodow a wɔwɔ wiase akɔ anim fi ɔpepem 300 wɔ Kaesarefo no bere so abedu ɔpepepem 2 wɔ wiase nyinaa ko a edi kan no akyi. Na na nnipa bɛkɔ so adɔɔso wɔ afeha a ɛto so 20 no nyinaa mu.\n6. Ebeduu 1930 mfe no mu no, na asɛmpa no a wɔreka no mu atrɛw akodu he?\n6 Nanso te sɛ afeha a edi kan mu anuanom no, Yehowa asomfo a wɔasra wɔn no de Yehowa mu gyidi a emu yɛ den fii adwuma a na ɛda wɔn anim no ase, na ɔde ne honhom boaa wɔn. Ebeduu 1930 mfe no mfinimfini no, na asɛnkafo bɛyɛ 56,000 aka Bible mu nokware akyerɛ wɔ nsase 115 so. Ná wɔayɛ adwuma kɛse paa de, nanso na pii da so ara wɔ hɔ a ɛsɛ sɛ wɔyɛ.\n7. (a) Adwuma foforo bɛn na ɛbɛdaa Kristofo a wɔasra wɔn no so? (b) Ɛdenam “nguan foforo” no mmoa so no, nkɔso bɛn na anoboaboa adwuma no anya de besi nnɛ?\n7 Afei nnipa ko a “nnipakuw kɛse” a wɔkaa wɔn ho asɛm wɔ Adiyisɛm 7:9 yɛ no mu ntease a ɛkɔ akyiri a wobenyae no de adwuma foforo bɛtoo wɔn so, na ɛsan kyerɛe sɛ na saa Kristofo a wɔyɛ nsi no benya mmoa. Ná ɛsɛ sɛ wɔboaboa gyidifo a wɔyɛ “nguan foforo” a wɔn dodow nni ano a wɔwɔ asase so anidaso no ano fi “aman ne mmusuakuw ne nkurɔfo ne ɔkasa nyinaa mu.” (Yohane 10:16) Eyinom de ‘ɔsom kronn bɛma Yehowa awia ne anadwo.’ (Adiyisɛm 7:15) Ɛno kyerɛ sɛ na wɔbɛboa ma wɔayɛ asɛnka ne ɔkyerɛkyerɛ adwuma no. (Yesaia 61:5) Ne saa nti, Kristofo a wɔasra wɔn no ani gyei sɛ wohui sɛ asɛmpakafo no dodow nyaa nkɔanim fi mpempem mu kɔɔ ɔpepem mu. Wɔ afe 2003 mu no, nnipa dodow a wɔsen biara 6,429,351 na wonyaa asɛnka adwuma no mu kyɛfa—na wɔn mu dodow no ara yɛ nnipakuw kɛse no mufo. * Kristofo a wɔasra wɔn no ani asɔ saa mmoa a wɔanya yi, na nguan foforo no nso ani sɔ hokwan a wɔanya sɛ wɔreboa wɔn nuanom a wɔasra wɔn no.—Mateo 25:34-40.\n8. Yehowa Adansefo yɛɛ wɔn ade dɛn wɔ nhyɛso kɛse a wɔde baa wɔn so wɔ wiase ko a ɛto so abien no mu no ho?\n8 Bere a awi kuw no bɛdaa adi bio no, Satan de abufuw kɛse ko tiae. (Adiyisɛm 12:17) Bere a nnipakuw kɛse no fii ase daa adi no, dɛn na ɔyɛe? Ɔyɛɛ n’ade basabasa! So yebetumi agye kyim sɛ ɛnyɛ ɔno na na ɔhyɛ ntua kɛse a wɔde baa nokware asomfo so wɔ wiase nyinaa, bere a na wiase ko a ɛto so abien rekɔ so no akyi? Kristofo hyiaa nhyɛso kɛse wɔ ɔko no afanu nyinaa. Anuanom adɔfo mmarima ne mmea pii hyiaa ɔtaa ahorow, na wɔn mu binom wu maa wɔn gyidi. Ne nyinaa mu no, wɔkyerɛe sɛ wɔne odwontofo no yɛ adwene bere a ɔkae sɛ: “Onyankopɔn mu na miyi n’asɛm ayɛ, Onyankopɔn so na mede me ho mato, merensuro, ɔhonam betumi ayɛ me dɛn?” (Dwom 56:4; Mateo 10:28) Kristofo a wɔasra wɔn no ne nguan foforo a Yehowa honhom hyɛɛ wɔn den no de biakoyɛ gyinaa pintinn. (2 Korintofo 4:7) Ne saa nti, “Onyankopɔn asɛm no kɔɔ so.” (Asomafo no Nnwuma 6:7) Wɔ afe 1939 mu bere a wofii ɔko no ase no, wobuu akontaa sɛ Kristofo anokwafo 72,475 na na wɔreyɛ asɛnka adwuma no. Nanso 1945, afe a ɔko no baa awiei no ɔsom akontaabu a asafo ti no nsa anka ne nyinaa no daa no adi sɛ Adansefo a wɔyɛ nnam 156,299 na na wɔretrɛw asɛmpa no mu. Nkogudi bɛn ara na Satan dii sɛɛ yi!\n9. Sukuu foforo bɛn na wɔde ho amanneɛbɔ mae bere a na Wiase Ko II rekɔ so no?\n9 Ɛda adi pefee sɛ, basabasayɛ a ɛkɔɔ so wɔ wiase ko a ɛto so abien mu no amma Yehowa asomfo adwenem anyɛ wɔn naa wɔ asɛnka adwuma a na wɔbɛyɛ awie no ho. Nokwarem no, wɔ afe 1943 mu, bere a na ɔko no adu ne mpɔmpɔn so no, wɔde nkaebɔ mae sɛ wɔahyehyɛ sukuu ahorow abien. Ná wɔbɛyɛ biako a nnɛ wɔfrɛ no Teokrase Ɔsom Sukuu no wɔ asafo ahorow nyinaa mu de atete Adansefo nyinaa ma wɔaka asɛm no na wɔayɛ asuafo. Ná wɔde nea ɛka ho, Ɔwɛn Aban Gilead Bible Sukuu no, bɛtete asɛmpatrɛwfo a wobefi asɛnka adwuma no ase wɔ amannɔne nsase so no. Yiw, bere a awiei koraa no ɔko no baa awiei no, na nokware Kristofo asiesie wɔn ho ama dwumadi no.\n10. Ɔkwan bɛn so na yehu nsi a Yehowa nkurɔfo daa no adi wɔ afe 2003 mu no?\n10 Na hwɛ adwuma kɛse ara a wɔayɛ! Wɔn a wɔatete wɔn wɔ Teokrase Ɔsom Sukuu mu no—mmofra ne mpanyin, awofo ne wɔn mma, ne mpo wɔn a wonni ahoɔden—nyinaa anya Yesu adwuma kɛse yi yɛ mu kyɛfa. (Dwom 148:12, 13; Yoel 2:28, 29) Wɔ afe 2003 mu no, sɛ wɔkyekyɛm pɛpɛɛpɛ a, ɔsram biara nnipa 825,185 na wɔdaa no adi sɛ wohu sɛnea nneɛma gye ntɛmpɛ no denam akwampaefo aboafo anaa daa akwampae adwuma a wɔde wɔn ho hyɛɛ mu no so. Saa afe koro no ara mu no, Yehowa Adansefo de nnɔnhwerew 1,234,796,477 na ɛkaa Ahenni no ho asɛmpa kyerɛɛ afoforo. Akyinnye biara nni ho sɛ Yehowa ani sɔ nsi a ne nkurɔfo da no adi no!\nWɔ Amannɔne Nsase So\n11, 12. Nhwɛso ahorow bɛn na ɛda adwuma a ɛsɔ ani a asɛmpatrɛwfo ayɛ no adi?\n11 Mfe pii a abɛsen kɔ mu no, wɔn a wɔawie Gilead adesua, ne nnansa yi ara wɔn a wɔawie Asomfo Ntetee Sukuu no ayɛ adwuma a ɛsɔ ani kɛse. Wɔ Brazil sɛ nhwɛso no, bere a asɛmpatrɛwfo a wodi kan kɔɔ hɔ wɔ afe 1945 mu no, na adawurubɔfo a wɔwɔ hɔ no dodow nnu 400. Asɛmpatrɛwfo yi ne wɔn a akyiri yi wɔbɛkaa wɔn ho no ne Brazil anuanom a wɔyɛ nsi no ayɛ adwumaden, na Yehowa ahyira wɔn mmɔdenbɔ no so yiye. Hwɛ anigye ara a ɛyɛ sɛ wɔn a wɔkae adwuma a na wɔyɛ wɔ hɔ saa bere no behu sɛ Brazil nyaa adawurubɔfo dodow nkɔanim a ɛsen biara 607,362 wɔ afe 2003 mu!\n12 Susuw Japan ho hwɛ. Ansa na wiase ko a ɛto so abien no reba no, na Ahenni adawurubɔfo bɛyɛ ɔha na ɛwɔ saa ɔman no mu. Bere a na ɔko no rekɔ so no, ɔtaa a ano yɛ den maa wɔn so tewee, na eduu bere a ɔko no baa awiei no, na Adansefo kakraa bi na wɔaka a wɔwɔ honhom fam ne honam fam ahoɔden. (Mmebusɛm 14:32) Ɛda adi sɛ wɔ afe 1949 mu no, mudi mu kurafo kakraa bi a na wɔaka no ani gyei sɛ wonyaa asɛmpatrɛwfo 13 a wodi kan a wɔatete wɔn wɔ Gilead a wɔbaa Japan, na ntɛm ara na asɛmpatrɛwfo no ani gyee wɔn nuanom Japanfo a na wɔda ɔdɔ ne ahɔhoyɛ adi no ho yiye. Bɛboro mfe 50 akyi no, Japan buu adawurubɔfo dodow a ɛsen biara 217,508 ho akontaa wɔ afe 2003 mu! Nokwarem no, Yehowa ahyira ne nkurɔfo pii wɔ saa man no mu. Nkontaabu a ɛte saa afi aman foforo pii so aba. Wɔn a wotumi kɔɔ amannɔne nsase so kɔkaa asɛm no aboa ama asɛmpa no mu atrɛw ankasa, ma enti wɔ afe 2003 mu no, wɔkaa asɛm no wɔ aman, nsupɔw, ne nsasesin 235 so wɔ wiase nyinaa. Yiw, nnipakuw kɛse no fi “aman nyinaa” so ampa.\n“Wofi . . . Mmusuakuw ne Nkurɔfo ne Ɔkasa Nyinaa Mu”\n13, 14. Ɔkwan bɛn so na Yehowa kyerɛɛ mfaso a ɛwɔ so sɛ wɔka asɛmpa no wɔ “ɔkasa nyinaa mu”?\n13 Anwonwade a wodii kan kaa ho asɛm bere a wɔde honhom kronkron sraa asuafo no wɔ Pentekoste 33 Y.B. mu no ne wɔn a na wɔahyiam wɔ hɔ no kurom kasa a asuafo no kae no. Ɛbɛyɛ sɛ na wɔn atiefo no nyinaa ka Hela kasa a na wɔka wɔ aman pii so no. Esiane sɛ na wɔyɛ “nnipa adefɛrefo” nti na ɛda adi sɛ wɔte Hebri kasa a na wɔde som wɔ asɔrefie hɔ no. Nanso bere a wɔtee sɛ asuafo no reka wɔn kurom kasa no, ɛkanyan wɔn kɛse.—Asomafo no Nnwuma 2:5, 7-12.\n14 Ɛnnɛ nso, wɔka kasa horow pii wɔ asɛnka adwuma no mu. Wɔhyɛɛ nkɔm sɛ ɛnyɛ aman nko mu na nnipakuw kɛse no befi aba, na mmom wobefi “mmusuakuw ne nkurɔfo ne ɔkasa nyinaa mu” nso. Nea ɛne eyi hyia no, Yehowa nam Sakaria so hyɛɛ nkɔm sɛ: ‘Mmarima du a wofi amanaman kasa nyinaa mu besuso Yudani biako atade mmuano mu aka sɛ: Yɛne mo bɛkɔ, na yɛate sɛ Onyankopɔn ne mo na ɛte.’ (Sakaria 8:23) Ɛwom sɛ Yehowa Adansefo nni kasa foforo akyɛde no bio de, nanso wonim mfaso a ɛwɔ so sɛ wɔbɛka asɛm no wɔ nkurɔfo kurom kasa mu.\n15, 16. Ɔkwan bɛn so na asɛmpatrɛwfo ne afoforo adi asɛm no a wɔka no ɔmanfo kasa mu no ho dwuma?\n15 Ɛwom sɛ ɛnnɛ kasa kakraa bi, te sɛ Engiresi, Franse, ne Spania kasa na wotumi ka wɔ mmeae pii de. Nanso wɔn a wɔafi wɔn kurom akɔ aman foforo so akɔsom no bɔ mmɔden sɛ wobesua ɛhɔnom kasa sɛnea ɛbɛyɛ a wobetumi aka asɛmpa no akyerɛ nnipa a “wɔayi wɔn ama daa nkwa no” pii. (Asomafo no Nnwuma 13:48) Ɛnyɛ adwuma a ɛda fam. Bere a na anuanom a wɔwɔ South Pacific man a wɔfrɛ no Tuvalu hia nhoma wɔ wɔn kurom kasa mu no, asɛmpatrɛwfo no mu biako gyee saa asɛyɛde no too ne ho so. Esiane sɛ na wonni nsɛm asekyerɛ nhoma biara nti, ofii ase boaboaa Tuvalu nsɛmfua ne ne nkyerɛase ano. Bere bi akyi no, wotintim Wubetumi Atra Ase Daa wɔ Paradise wɔ Asase So * nhoma no wɔ Tuvalu kasa mu. Bere a asɛmpatrɛwfo kɔɔ Curaçao no, na wonni Bible ho nhoma anaa nsɛm asekyerɛ nhoma biara wɔ wɔn kasa, Papiamento mu. Afei nso na wɔn adwene nhyia koraa wɔ sɛnea ɛsɛ sɛ wɔkyerɛw kasa no ho. Ne nyinaa mu no, asɛmpatrɛwfo a wodii kan kɔɔ hɔ no tintim Kristofo Bible ho kratawa a edi kan wɔ saa kasa no mu wɔ mfe abien pɛ mu. Ɛnnɛ, Papiamento ka kasa horow 133 a wotintim ka Engiresi Ɔwɛn-Aban ho wɔ bere koro mu no ho.\n16 Wɔ Namibia no, asɛmpatrɛwfo a wodii kan kɔɔ hɔ no annya Namibia Ɔdansefo bi a ɔbɛboa wɔn ma wɔakyerɛ nhoma ase akɔ wɔn kasa mu. Bio nso, na wonnya nsɛmfua a wɔtaa de di dwuma te sɛ “pɛyɛ” wɔ ɛhɔnom kasa a wɔfrɛ no Nama no mu. Ɔsɛmpatrɛwfo bi bɔɔ amanneɛ sɛ: “Ná mema sukuu akyerɛkyerɛfo a na wosua Bible no na ɛkyerɛ nhoma no ase. Esiane sɛ na wonni nokware no ho nimdeɛ kɛse nti, na metra wɔn nkyɛn hwɛ hu sɛ kasafua biara a wɔbɛkyerɛ ase no yɛ nokware.” Nanso awiei koraa no, wɔkyerɛɛ kratawa Life in a New World (Wiase Foforo Mu Asetra) kɔɔ Namibiafo kasa ahorow anan mu. Ɛnnɛ wotintim Ɔwɛn-Aban no daa wɔ Kwanyama ne Ndonga kasa mu.\n17, 18. Nsɛnnennen bɛn na wɔredi ho dwuma wɔ Mexico ne aman foforo so?\n17 Wɔ Mexico no, kasa titiriw a wɔka wɔ hɔ ne Spania kasa. Nanso na wɔka kasa horow pii wɔ hɔ ansa na Spaniafo no rekɔ hɔ, na wɔda so ara de mu pii di dwuma. Ne saa nti, mprempren wotintim Yehowa Adansefo nhoma wɔ Mexicofo kasa horow ason, ne Mexico Mum Kasa mu. Maya kasa mu Ahenni Som no ne nhoma a na edi kan wɔ Amerika Indiafo kasa mu a na ɛba bere ano. Nokwarem no, Ahenni adawurubɔfo 572,530 a wɔwɔ Mexico no mu mpempem pii yɛ Mayafo, Aztecfo, ne kasa foforo mufo.\n18 Nnansa yi, nnipa ɔpepem pii aguan kɔ amannɔne nsase so sɛ aguanfo, anaasɛ wɔatu kɔ hɔ esiane sikasɛm nti. Ne saa nti, ade a edi kan koraa wɔ aman pii so nnɛ ne sɛ, wɔanya nnipa a wɔdɔɔso a wɔka amannɔne kasa a ɛsɛ sɛ wɔka asɛm kyerɛ wɔn. Yehowa Adansefo agye saa adwuma no ato wɔn ho so sɛ wɔbɛyɛ. Wɔ Italy sɛ nhwɛso no, Italia kasa akyi no, wɔwɔ asafo horow ne akuw wɔ kasa horow 22 mu. Nea ɛbɛboa ma wɔaka asɛm akyerɛ nkurɔfo a wɔka kasa foforo no, wɔyɛɛ kasa ho adesua ho nhyehyɛe de kyerɛɛ kasa horow 16, ne Italia Mum Kasa, maa anuanom a wɔwɔ hɔ no. Wɔ aman afoforo pii so no, Yehowa Adansefo rebɔ mmɔden saa ara sɛnea ɛbɛyɛ a wobetumi aka asɛm akyerɛ nnipa pii a wɔatu aba wɔn man mu no. Yiw, ɛdenam Yehowa mmoa so no, nnipakuw kɛse no fi kasa horow pii mu reba ampa.\n19, 20. Paulo nsɛm bɛn na ɛrenya mmamu wɔ ɔkwan soronko so nnɛ? Kyerɛkyerɛ mu.\n19 Wɔ afeha a edi kan mu no, ɔsomafo Paulo kyerɛwee sɛ: “Ampa ara wɔate, wɔn nne fi kɔɔ asase nyinaa so, na wɔn nsɛm duu wiase ano.” (Romafo 10:18) Sɛ wotumi yɛɛ saa wɔ afeha a edi kan no mu a, hwɛ sɛnea yɛbɛyɛ ma aboro so nnɛ! Nnipa ɔpepem pii—ebia nea ɛsen biara wɔ abakɔsɛm mu—reka sɛ: “Mehyira [Yehowa, NW] nna nyinaa, n’ayeyi wɔ m’anom daa yi.”—Dwom 34:1.\n20 Bio nso, adwuma no mmrɛɛ ase. Ahenni adawurubɔfo dodow kɔ ara na ɛrekɔ anim. Wɔde bere pii na ɛreyɛ asɛnka adwuma no. Wɔyɛ sankɔhwɛ ɔpepem pii ne Bible adesua ahorow ɔpehaha pii. Na nnipa pii kɔ so kyerɛ asɛm no ho anigye. Afe a etwaam no, nnipa dodow a ɛsen biara 16,097,622 na wɔbaa Yesu wu Nkaedi no ase. Ɛda adi pefee sɛ yɛwɔ adwuma pii a ɛsɛ sɛ yɛyɛ. Ɛmmra sɛ yɛbɛkɔ so asuasua yɛn nuanom a wɔagyina ɔtaa a ano yɛ den ano no mudi mu a wokurae pintinn no. Na ɛmmra sɛ yɛbɛda nsi a yɛn nuanom a efi afe 1919 mu no wɔde wɔn bere nyinaa ayɛ Yehowa som adwuma no daa no adi no bi. Momma yɛn nyinaa ntie odwontofo no nsɛm yi: “Momma nea ɛhome nyinaa nyi Yah ayɛ. Munyi [Yah, NW] ayɛ!”—Dwom 150:6.\n^ nky. 7 Hwɛ afe akontaabu a ɛwɔ nsɛmma nhoma yi kratafa 18 kosi 21 no.\n• Wɔ afe 1919 mu no, adwuma bɛn na anuanom no fii ase yɛe, na dɛn nti na na ɛnna fam?\n• Henanom na wɔboaboaa wɔn ano ma wɔbɛboaa asɛnka adwuma no?\n• Adwuma bɛn na asɛmpatrɛwfo ne afoforo a wɔsom wɔ amannɔne nsase so no ayɛ?\n• Adanse bɛn na wubetumi de ama de akyerɛ sɛ Yehowa rehyira ne nkurɔfo adwuma so nnɛ?\n[Nsɛm a wɔahyehyɛ wɔ kratafa 18-21]\nYEHOWA ADANSEFO A WƆWƆ WIASE NYINAA 2003 ƆSOM AFE AKONTAABU\n(Hwɛ bound volume)\n[Mfonini ahorow wɔ kratafa 14, 15]\nBasabasayɛ a ɛkɔɔ so wɔ wiase ko a ɛto so abien mu no amma Kristofo adwenem anyɛ wɔn naa wɔ asɛmpa no a na wɔbɛka akyerɛ no ho\nƆtopae: U.S. Navy photo; afoforo: U.S. Coast Guard Photo\nNnipakuw kɛse no befi mmusua ne ɔkasa nyinaa mu\nShare Share “Wɔn Nne Fi Kɔɔ Asase Nyinaa so”\nw04 1/1 kr. 13-18\nƆko Asesa Nnansa Yi\nMomma Yɛn Nyinaa Nhyɛ Yehowa Anuonyam\nYenyaa Asɛmpatrɛw Ho Anigye A Yekuraa Mu No So Akatua Pii\nGenesis Nhoma no Mu Nsɛntitiriw—I\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 1, 2004\nShare Share ƆWƐN-ABAN—NEA ADESUA NSƐM WOM January 1, 2004\nƆWƐN-ABAN—NEA ADESUA NSƐM WOM January 1, 2004


Munsiesie Mo Ntam Nsɛmnsɛm Wɔ Ɔdɔ Mu | Adesua\nƆwɛn-Aban—Nea Adesua Nsɛm Wom | May 2016\nKENKAN WƆ Acholi Albanian American Sign Language Amharic Angolan Sign Language Arabic Argentinean Sign Language Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language Efik English Estonian Fijian Finnish Finnish Sign Language French Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe (North Central) Mongolian Moore Ndau Ndebele (Zimbabwe) Nepali Nigerian Pidgin Norwegian Nyungwe Okpe Oromo Ossetian Pangasinan Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\nMunsiesie Mo Ntam Nsɛmnsɛm Wɔ Ɔdɔ Mu\n“Momma asomdwoe ntena mo ntam.”—MARKO 9:50.\nNNWOM: 39, 77\nYesu afotu bɛn na ɛbɛboa yɛn ama yɛasiesie yɛne yɛn nuanom ntam nsɛmnsɛm wɔ ɔdɔ mu?\nSɛ Kristoni repɛ ɔkwan a ɔbɛfa so ne afoforo asiesie wɔn ntam nsɛmnsɛm a, dɛn na obetumi abisa ne ho?\nAnammɔn mmiɛnsa a Yesu kaa ho asɛm wɔ Mateo 18:15-17 no, yɛbɛyɛ dɛn atumi de asiesie yɛne afoforo ntam nsɛmnsɛm bi?\n1, 2. Akasakasa a akɔ so wɔ nnipa ntam no, nea ɛwɔ he na ɛho asɛm wɔ Genesis nhoma no mu, na adɛn nti na ɛsɛ sɛ yesusuw ho?\nAKASAKASA a akɔ so wɔ nnipa ntam a ɛho asɛm wɔ Bible mu no, woasusuw ho pɛn? Wo de, yɛnhwɛ Genesis nhoma no mu nsɛm a edi kan no kakra. Kain kum Habel (Gen. 4:3-8); Lamek kum aberante bi a ɔbɔɔ no (Gen. 4:23); akasakasa baa Abraham (Abram) mmoahwɛfo ne Lot mmoahwɛfo ntam (Gen. 13:5-7); Hagar buu Sara animtiaa (Sarai), na Sara bo fuw Abraham (Gen. 16:3-6); Ismael maa ne nsa so tiaa obiara, na obiara nso maa ne nsa so tiaa no.—Gen. 16:12.\n2 Saa akasakasa a ɛkɔɔ so no, adɛn nti na Bible ka ho asɛm? Efisɛ ɛbɛboa nnipa a yɛnyɛ pɛ ama yɛahu nea enti a ɛsɛ sɛ yɛma asomdwoe tena yɛn ntam. Ɛsan ma yehu ɔkwan a yɛbɛfa so ama asomdwoe atena yɛn ntam. Nnipa a Bible ka wɔn ho asɛm no, wɔte sɛ yɛn ara; ɔhaw a wɔfaa mu no, ɛno ara bi na yehyia. Enti sɛ yɛkenkan wɔn ho asɛm a, yesua biribi fi mu. Nea wɔyɛe no, yehu nea efii mu bae, enti sɛ yehyia tebea bi a, ebetumi aboa yɛn. Weinom nyinaa boa yɛn na sɛ nsɛm bi saa sisi a, yɛahu nea ɛsɛ sɛ yɛyɛ ne nea ɛnsɛ sɛ yɛyɛ.—Rom. 15:4.\n3. Dɛn na yebesusuw ho wɔ adesua yi mu?\n3 Adesua yi mu no, yɛbɛhwɛ nea enti a ɛsɛ sɛ Yehowa asomfo siesie wɔn ntam nsɛmnsɛm, ne ɔkwan a wobetumi afa so ayɛ saa. Afei nso, akasakasa a ɛba yɛne afoforo ntam no, yebehu Kyerɛwnsɛm mu nnyinasosɛm a ebetumi aboa yɛn ama yɛasiesie. Wei bɛma yɛne yɛn yɔnko nnipa ne Yehowa Nyankopɔn ntam ayɛ kama.\nNEA ENTI A ƐSƐ SƐ ONYANKOPƆN ASOMFO SIESIE WƆN NTAM NSƐMNSƐM\n4. Suban bɛn na atrɛw wiase nyinaa, na dɛn na ɛde aba?\n4 Akasakasa ne nsɛmnsɛm a akɔ so wɔ nnipa ntam nyinaa, ne kɛse fi Satan. Ɔkae wɔ Eden sɛ onipa biara betumi akyerɛ nea ɛyɛ papa ne bɔne. Afei nso, ɛnsɛ sɛ onipa hwehwɛ Onyankopɔn adwene wɔ papa ne bɔne ho. (Gen. 3:1-5) Nea ɛde aba de, enhia sɛ obi ka kyerɛ wo. Ɛnnɛ, nnipa a wɔmpɛ sɛ obi kyerɛ wɔn nea wɔnyɛ ahyɛ wiase ma. Wei ama ahantan, pɛsɛmenkominya, ne nitan abu so wɔ wiase. Sɛ obi da saa su yi bi adi a, na wagye asɛm a Satan kae no atom sɛ ɛyɛ papa sɛ obiara yɛ nea ɔno ankasa pɛ. Nnipa a wɔte saa no asɛm ara ne sɛ, yɛ nea wo ho bɛtɔ wo, ɛnyɛ nea amanfo bɛka. Pɛsɛmenkominya a ɛte saa de akasakasa na ɛba. Nanso ɛsɛ sɛ yɛkae sɛ, “obufufafo hwanyan ntɔkwaw mu, na obiara a ne koko haw no mmarato dɔɔso.”—Mmeb. 29:22.\n5. Sɛn na Yesu kyerɛkyerɛɛ nkurɔfo sɛ wonsiesie wɔne afoforo ntam akasakasa?\n5 Nanso, Yesu ka kyerɛɛ nkurɔfo sɛ wɔnhwehwɛ asomdwoe. Sɛ ɛba sɛ wɔhwehwɛ asomdwoe na wɔn ho bɛkyere wɔn mpo a, ɛnsɛ sɛ wɔma wɔn abam bu. Yesu de sɛnea yesiesie akasakasa ne nneɛma a ebetumi de akasakasa aba ho afotu pa mae wɔ ne Bepɔw so Asɛnka no mu. Ɔka kyerɛɛ n’asuafo no sɛ, ɛsɛ sɛ wodwo, na wɔyɛ nnipa a wɔpɛ asomdwoe. Bio nso, ɛnsɛ sɛ wɔma wɔn bo fuw, ɛsɛ sɛ wosiesie wɔn ntam akasakasa ntɛm, na wɔdɔ wɔn atamfo.—Mat. 5:5, 9, 22, 25, 44.\n6, 7. (a) Sɛ nsɛmnsɛm sɔre wɔ yɛn ntam a, adɛn nti na ehia sɛ yesiesie no ntɛm? (b) Nsɛm bɛn na ɛsɛ sɛ Yehowa nkurɔfo nyinaa bisa wɔn ho?\n6 Nneɛma a yɛyɛ de som Onyankopɔn te sɛ mpaebɔ, asafo nhyiam, asɛnka adwuma, ne nea ɛkeka ho nyinaa, sɛ yɛne nnipa antena asomdwoe mu a, ɛrenkosi hwee. (Mar. 11:25) Sɛ yɛamfa afoforo mfomso amfiri wɔn a, yɛrentumi nka sɛ yɛyɛ Onyankopɔn nnamfo.—Kenkan Luka 11:4; Efesofo 4:32.\n7 Ehia sɛ Kristoni biara dwen ho yiye na ofi ne komam de afoforo mfomso kyɛ wɔn. Saa ara nso na ɛsɛ sɛ ɔne nnipa tena asomdwoe mu. Ɛyɛ a wufi wo komam de wo nuanom Kristofo mfomso kyɛ wɔn? Ebetumi aba sɛ wɔafom wo de, nanso w’ani gye ho sɛ wo ne wɔn bɛbɔ? Nea Yehowa pɛ ne sɛ n’asomfo de bɔne bɛkyɛ. Sɛ wuhu sɛ ɛyɛ den ma wo sɛ wode bɔne bɛkyɛ a, srɛ Yehowa sɛ ɔmmoa wo mma womfa nkurɔfo bɔne nkyɛ wɔn! Yɛn soro Agya no betie mpae a ɛte saa na waboa wo.—1 Yoh. 5:14, 15.\nWUBETUMI ABU W’ANI AGU MFOMSO SO?\n8, 9. Sɛ obi yɛ biribi ma ɛhaw yɛn a, dɛn na ɛsɛ sɛ yɛyɛ?\n8 Esiane sɛ nnipa nyinaa nyɛ pɛ nti, ɛnyɛ dɛn ara a obi bɛka asɛm bi anaa wayɛ biribi ma ahaw wo. Saa na wiase te; wuntumi nyɛ ho hwee. (Ɔsɛnk. 7:20; Mat. 18:7) Sɛ ɛba saa a, dɛn na wobɛyɛ? Momma yɛnhwɛ asɛm bi a esii: Adansefo bi kɔɔ apontow ase. Onuawa bi kyiaa anuanom mmarima baanu bi. Wɔn mu baako anni annye ɔkwan a onuawa no faa so kyiaa wɔn no ho. Bere a ɛkaa anuanom mmarima baanu no, nea asɛm no ahaw no no kasa tiaa onuawa no sɛ, wankyia wɔn yiye. Nanso onua a ɔka ne ho no ma ohui sɛ onuawa no de nokwaredi asom Yehowa mfe 40, na wafa ɔhaw pii mu, enti ogye di sɛ onuawa no nni wɔn ho adwemmɔne biara. Onua a asɛm no ahaw no no dwenee ho kakra, na ɔkae sɛ, “Ampa, nea woreka no yɛ nokware.” Ɛhɔ ara na asɛm de n’asɛm kɔe.\n9 Dɛn na yesua fi saa asɛm yi mu? Sɛ obi yɛ biribi ma ɛhaw wo a, wopɛ a na wobɛma wo bo afuw. Sɛ obi wɔ ɔdɔ a, obu n’ani gu bɔne nketenkete so. (Kenkan Mmebusɛm 10:12; 1 Petro 4:8.) Sɛ ‘wubu w’ani gu bɔne so’ a, Yehowa bu no sɛ ɛyɛ “anuonyam” ma wo. (Mmeb. 19:11; Ɔsɛnk. 7:9) Enti sɛ obi ne wo anni no yiye anaa obu wo animtiaa a, nea ɛsɛ sɛ wudi kan bisa wo ho ne sɛ: ‘Metumi abu m’ani agu so? Wei yɛ asɛm a ɛsɛ sɛ mesosɔ so anaa?’\n10. (a) Bere a nkurɔfo kasa tiaa onuawa bi no, dɛn na odii kan yɛe? (b) Bible mu asɛm bɛn na ɛboaa onuawa no ma enti n’anigye ansɛe?\n10 Sɛ obi kasa tia wo a, ɛnyɛ mmerɛw sɛ wubebu w’ani agu so. Yɛnhwɛ asɛm bi a ɛtoo ɔkwampaefo bi a yɛbɛfrɛ no Lucy. Asɛnka a ɔkɔ ne nneɛma a ɔde n’adagyew yɛ no, ná nkurɔfo keka ho nsɛm. Asɛm no haw Lucy maa ɔkɔhwehwɛɛ afotu fii anuanom a wɔn ho akokwaw nkyɛn. Lucy kae sɛ: “Kyerɛwnsɛm mu afotu a wɔde maa me no boaa me ma minyaa adwene pa wɔ nsɛm a afoforo keka ho. Bio nso, ɛmaa mede m’adwene sii nea ne ho hia paa so. Ɔno ne Yehowa.” Lucy kenkan Mateo 6:1-4 ma ɛhyɛɛ no nkuran. (Kenkan.) Saa kyerɛwsɛm no maa Lucy hui sɛ, nea ɛho hia paa ne sɛ ɔbɛma Yehowa mmom ani agye. Ɔkae sɛ: “Sɛ afoforo keka me som adwuma ho asɛm mpo a, ɛnhaw me, efisɛ minim sɛ mereyɛ nea metumi biara ama Yehowa ani asɔ me.” Bere a Lucy susuw asɛm no ho saa no, ɔyɛɛ n’adwene sɛ obebu n’ani agu nsɛnkeka no so.\nBERE A WUNTUMI MMU W’ANI NGU BƆNE BI SO\n11, 12. (a) Sɛ Kristoni bi adwene yɛ no sɛ ne nua “wɔ biribi tia” no a, dɛn na ɛsɛ sɛ ɔyɛ? (b) Bere a asɛm bi sii no, Abraham dii ho dwuma sɛn, na dɛn na yebetumi asua afi mu? (Hwɛ mfonini a ɛwɔ adesua yi mfiase no.)\n11 “Yɛn nyinaa di mfomso mpɛn pii.” (Yak. 3:2) Fa no sɛ woahu anaa woate sɛ asɛm bi a wokae anaa biribi a woyɛe ahaw onua bi. Sɛ ɛba saa a, dɛn na ɛsɛ sɛ woyɛ? Yesu kae sɛ: “Sɛ wode w’akyɛde reba afɔremuka ho na wokae wɔ hɔ sɛ wo nua wɔ biribi tia wo a, gyaw w’akyɛde no afɔremuka no anim na kɔ; di kan ne wo nua no nkosiesie mo ntam, na sɛ wosan ba a, woabɛbɔ w’afɔre.” (Mat. 5:23, 24) Sɛnea Yesu tu yɛn fo no, ɛsɛ sɛ wo ne wo nua no kɔkasa. Mma wo werɛ mmfi nea enti a worekɔ ne nkyɛn no. Ɛnyɛ sɛ worekɔkyerɛ no sɛ ɔno nso di fɔ wɔ asɛm no mu, na mmom wo botae ne sɛ worekogye wo mfomso atom na moasiesie mo ntam. Ade a ɛho hia yɛn paa ne sɛ yɛbɛma asomdwoe atena yɛne yɛn nuanom Kristofo ntam.\n12 Sɛ Onyankopɔn asomfo adwene nhyia wɔ asɛm bi ho a, Bible ma wohu ɔkwan a ɛsɛ sɛ wɔfa so siesie wɔn ntam. Momma yɛnhwɛ Abraham ne ne wɔfase Lot. Ná wɔn baanu nyinaa wɔ nyɛmmoa pii. Enti na mmoa no kyere so wɔ asase a wodidi so no so. Wei maa akasakasa baa Abraham mmoahwɛfo ne Lot mmoahwɛfo ntam. Esiane sɛ na Abraham pɛ sɛ otwa akasakasa no so nti, ɔmaa Lot di kan paw baabi a ɔne n’abusua bɛtena. (Gen. 13:1, 2, 5-9) Abraham yɛɛ nhwɛso pa paa! Ɔhwehwɛɛ asomdwoe; wanyɛ nea ɛbɛma ne ho atɔ no. Ayamye a Abraham daa no adi no ma ɔhweree biribi anaa? Dabida. Bere a Abraham ne Lot tetew mu akyi bere tiaa bi no, Yehowa hyɛɛ Abraham bɔ sɛ obehyira no paa. (Gen. 13:14-17) Dɛn na yesua fi asɛm yi mu? Sɛ yesiesie yɛne afoforo ntam nsɛmnsɛm wɔ ɔdɔ mu na sɛ yɛhwere biribi mpo a, Onyankopɔn behyira yɛn. \n13. Bere a obi kekaa bi kyerɛɛ asafo mu panyin bi no, dɛn na ɔyɛe? Dɛn na yebetumi asua afi nea ɔyɛe no mu?\n13 Momma yɛnhwɛ asɛm bi a esii nnansa yi. Ɔpanyin foforo a ɔrebɛhwɛ nhyiam ase dwumadi bi so frɛɛ onua bi wɔ tɛlɛfon so bisaa no sɛ obetumi abɛboa adwuma no anaa. Onua no kekaa bi kyerɛɛ ɔpanyin no, na ɔde tɛlɛfon no too so. Sɛɛ na onua no anya ɔpanyin a kan no na ɔhwɛ dwumadi no so ho menasepɔw. Ɛwom sɛ asafo mu panyin no amma asɛm no anhaw no de, nanso wammu n’ani angu so. Dɔnhwerew baako akyi no, ɔpanyin no frɛɛ onua no bio. Ɔka kyerɛɛ onua no sɛ ɔne no nhyiae da. Enti ɔkae sɛ, sɛ ɛbɛyɛ yiye a, ɔmma wonhyia na wonsusuw asɛm no ho. Nnawɔtwe akyi no, wɔn baanu hyiaam wɔ Ahenni Asa bi so. Wɔbɔɔ mpae, na wɔde dɔnhwerew baako bɔɔ nkɔmmɔ. Onua no kaa nea ɛhaw no kyerɛɛ asafo mu panyin no. Asafo mu panyin no yɛɛ komm tiee onua no, na ɔne no susuw Bible mu nsɛm bi ho. Bere a wɔtetew mu no, na wɔn mu biara koma atɔ ne yam. Ɛno akyi no, onua no kɔboaa adwuma a wɔyɛe wɔ nhyiam no ase no. Seesei, ɛyɛ no dɛ paa sɛ asafo mu panyin no ne no kasae wɔ odwo ne ayamye mu.\nƐSƐ SƐ WOKA KYERƐ MPANYIMFO NO?\n14, 15. (a) Asɛm a ɛwɔ Mateo 18:15-17 no, bere bɛn na ɛsɛ sɛ yɛde yɛ adwuma? (b) Anammɔn mmiɛnsa bɛn na Yesu kae sɛ yentu, na adwene bɛn ɛsɛ sɛ yɛde yɛ saa?\n14 Akasakasa a ɛsɔre wɔ Kristofo ntam no, emu dodow no ara na wɔn a asɛm no fa wɔn ho no betumi asiesie wɔ kokoam, na ɛsɛ sɛ wɔyɛ saa. Nanso Yesu kae sɛ, nsɛm bi wɔ hɔ a, ɛsɛ sɛ asafo no ba mu. (Kenkan Mateo 18:15-17.) Sɛ onua a wafom ne yɔnko no antie ne nua no asɛm, wantie adansefo no ne asafo no a, dɛn na wɔbɛyɛ no? Wobebu no sɛ “amanaman muni anaa towgyeni.” Sɛ ɛyɛ ɛnnɛ a, yɛbɛka sɛ, ɛsɛ sɛ wotu no. Aniberesɛm a ɛwɔ saa gyinae a wosi yi mu kyerɛ sɛ “bɔne” a ɔyɛe no nyɛ akasakasa biara kwa. Mmom no, (1) na ɛyɛ bɔne a anka ankorankoro betumi asiesie, nanso (2) na ɛyɛ bɔne a emu yɛ duru a sɛ wɔanhwɛ ansiesie a wobetumi atu obi wɔ ho. Bɔne a yɛreka ho asɛm yi bi ne amimdi anaa ntwatoso a ebetumi asɛe obi din. Nanso bɔne a edidi so yi de, ɛnyɛ nea nnipa mmienu nko ara betumi aka ho asɛm: awaresɛe, mmarima a wɔne mmarima da, mmea a wɔne mmea da, ɔwae, anaa abosonsom. Saa ara na bɔne ahorow bi nso wɔ hɔ a emu yɛ duru, na ebehia sɛ asafo mu mpanyimfo ba mu.\nEbia ɛho behia sɛ wo ne wo nua susuw asɛm no ho mpɛn dodow bi na ama woanya no (Hwɛ nkyekyɛm 15)\n15 Nea enti a Yesu de afotu yi mae ne sɛ yɛbɛboa yɛn nua no wɔ ɔdɔ mu. (Mat. 18:12-14) Nea edi kan, hwɛ sɛ mo mmienu nko ara besiesie asɛm no. Ebia ɛho behia sɛ wo ne nea wayɛ wo bɔne no susuw asɛm no ho mpɛn dodow bi. Sɛ ɛno anyɛ yiye a, wubetumi ama wɔn a wonim asɛm no aka wo ho, na mo ne nea wayɛ bɔne no asusuw ho. Afei nso, wubetumi ama afoforo a wobetumi akyerɛ sɛ onua no ayɛ bɔne anaa ɔnyɛɛ bɔne aka mo ho. Sɛ adansefo no boa mo ma mutumi siesie asɛm no a, “woanya wo nua.” Ansa na wode asɛm bi bɛkɔ akɔto mpanyimfo anim no, hwɛ sɛ woabɔ mmɔden mpɛn pii sɛ wobɛboa nea wayɛ bɔne no.\n16. Dɛn na ɛma yehu sɛ, sɛ yɛde Yesu afotu no yɛ adwuma a, ɛkyerɛ ɔdɔ na mfaso wɔ so?\n16 Sɛ anuanom resiesie wɔn ntam akasakasa a, ɛntaa mma sɛ wobetu anammɔn mmiɛnsa a Yesu kaa ho asɛm wɔ Mateo 18:15-17 no nyinaa. Wei ye paa. Nea ɛkyerɛ ne sɛ, yetumi siesie yɛn ntam nsɛmnsɛm ma enkodu baabi a ɛho behia sɛ wotu ɔbɔnefo a wannu ne ho no fi asafo no mu. Mpɛn pii no, ɔbɔnefo no gye ne mfomso tom na osiesie n’akwan. Ebia nea obi ayɛ no bɔne no behu sɛ ɛho nhia sɛ ɔtwe asɛm no mu, na ebia ɔbɛyɛ n’adwene sɛ ɔde bɛkyɛ. Sɛnea ɛte biara no, asɛm a Yesu kae no kyerɛ sɛ, sɛ akasakasa sɔre anuanom ntam a, ɛnsɛ sɛ asafo no pere ne ho de ne ho kogye mu. Sɛ mpanyimfo no de wɔn ho begye asɛm bi mu a, gye sɛ wɔahu sɛ wɔn a asɛm no fa wɔn ho no atu anammɔn mmienu a edi kan no. Anaa gye sɛ nea ɔrebɔ ne yɔnko sobo no de asɛm no ho adanse a edi mũ ama.\n17. Sɛ yɛma “asomdwoe” tena yɛne afoforo ntam a, nhyira bɛn na yebenya?\n17 Bere tenten a wiase bɔne yi nkɔɔ awiei no, nnipa da so ara tɔ sin, na yɛbɛkɔ so afom afoforo. Osuani Yakobo kae a ɔmmoa sɛ: “Sɛ obi nni mfomso wɔ kasa mu a, ɛkyerɛ sɛ saa onipa no yɛ pɛ a otumi to ne nipadua mũ no nyinaa nso nnareka.” (Yak. 3:2) Sɛ yebetumi asiesie yɛn ntam nsɛmnsɛm a, gye sɛ yefi yɛn komam “hwehwɛ asomdwoe na di akyi.” (Dw. 34:14) Sɛ yɛma asomdwoe tena yɛne afoforo ntam a, yɛne yɛn nuanom Kristofo bɛtena fɛfɛɛfɛ, na yɛbɛboa ma asomdwoe atena asafo no mu. (Dw. 133:1-3) Nea ɛsen ne nyinaa no, yɛne Yehowa, “Onyankopɔn a ɔma asomdwoe no,” ntam bɛyɛ kama. (Rom. 15:33) Wɔn a wosiesie wɔne afoforo ntam nsɛmnsɛm wɔ ɔdɔ mu no, wɔn na wonya saa nhyira yi.\n^  (nkyekyɛm 12) Wɔn a wɔne afoforo siesiee wɔn ntam nsɛmnsɛm no, wɔn mu binom nso na wɔn din didi so yi: Yakob, ne Esau (Gen. 27:41-45; 33:1-11); Yosef, ne ne nuanom (Gen. 45:1-15); ɛnna Gideon, ne Efraimfo. (Atem. 8:1-3) Ebinom a wɔyɛɛ nhwɛso pa a wɔn ho asɛm wɔ Bible mu no, ebia wo nso wunim wɔn mu bi.\n“Monkɔ Nkɔyɛ Aman Nyinaa M’asuafo”\nSɛ Woresisi Gyinae a, Woyɛ no Sɛn?\nBible Da so Ara Resesa W’abrabɔ?\nNya Honhom Fam Aduan a Yehowa De Ma Yɛn no Nyinaa So Mfaso\nTETE WƆ BI KA “Wɔn a Wɔde Adwuma no Ahyɛ Wɔn Nsa”\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 2016\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM May 2016\nƆWƐN-ABAN—NEA ADESUA NSƐM WOM May 2016


1 Beresosɛm 28 | Intanɛt So Bible| Wiase Foforɔ Nkyerɛaseɛ\n28 Dawid boaboaa Israel mpanyimfo+ nyinaa ano wɔ Yerusalem, mmusuakuw mpanyimfo,+ akuwakuw a wɔsom ɔhene no mpanyimfo,+ apem apem+ ne ɔha ha+ so mpanyimfo, mpanyimfo a wɔhwɛ ɔhene ne ne mma+ nneɛma+ ne wɔn nyɛmmoa+ nyinaa so, ne ahemfie mpanyimfo+ ne nnɔmmarima,+ ne mmarima akokodurufo a aka nyinaa. 2 Ɛnna Ɔhene Dawid sɔre gyinaa ne nan so kae sɛ: “Me nuanom ne me man, muntie me. Me de, na ɛda me koma so+ sɛ mesi homebea ama Yehowa apam adaka no na ayɛ yɛn Nyankopɔn nan ntiaso,+ na misiesiee me ho sɛ mesi.+ 3 Na nokware Nyankopɔn ka kyerɛɛ me sɛ, ‘Ɛnyɛ wo na wubesi ofie ama me din;+ woyɛ akõdi nipa, na woaka mogya agu.’+ 4 Yehowa, Israel Nyankopɔn paw me fii me papa fiefo nyinaa mu+ sɛ menyɛ Israel hene+ afebɔɔ; Yuda na ɔpaw no ɔkannifo,+ na Yuda abusua mu nso, ɔpaw me papa fie,+ na me papa mma+ mu nso, me na ogyee me toom+ sɛ memmɛyɛ Israel nyinaa hene; 5 (Yehowa ama me mma pii)+ na me mma nyinaa mu no, me ba Solomon+ na ɔpaw no sɛ ɔmmɛtena Yehowa ahenni agua+ a ɛwɔ Israel no so. 6 “Afei nso ɔka kyerɛɛ me sɛ, ‘Wo ba Solomon na obesi me fie+ ne m’adiwo; efisɛ mafa no ayɛ me ba,+ na me na mɛyɛ n’agya.+ 7 Na sɛ osi ne bo pintinn sɛ obedi me mmara nsɛm+ ne m’atemmusɛm+ so sɛnea ɔyɛ no nnɛ yi a, me nso mɛma n’ahenni+ atim akosi daa.’ 8 Migyina Israel, Yehowa asafo+ nyinaa anim, ka wɔ Onyankopɔn asom+ sɛ, monhwɛ nni Yehowa mo Nyankopɔn mmara nsɛm nyinaa so, na monhwehwɛ akyi kwan na moanya asase pa+ no adi, na mode ayɛ agyapade agyaw mo mma a wobedi mo akyi aba no akosi daa. 9 “Na wo, me ba Solomon, hu+ Onyankopɔn a wo papa som+ no no, na fa koma+ a edi mũ ne ɔkra+ mu anigye som no; efisɛ Yehowa hwehwɛ koma nyinaa mu,+ na ohu emu adwene nyinaa.+ Sɛ wohwehwɛ no a, ɔbɛma woahu no,+ na sɛ wugyaw no a,+ ɔno nso bɛtow wo akyene koraa.+ 10 Hwɛ, Yehowa na wapaw wo sɛ si ofie ma ɛnyɛ kronkronbea. Nya akokoduru na keka wo ho.”+ 11 Na Dawid de abantenten+ no ne ɛho adan, ne n’adekoradan,+ ne n’abansoro pia,+ ne pia mu mpia, ne mpata mmuaso+ dan no nsusuwso+ maa ne ba Solomon; 12 ɔde biribiara a Onyankopɔn nam honhom+ so de maa no ho nsusuwso maa no, Yehowa fie adiwo,+ ne adidibea+ a ɛwowɔ ho nyinaa, ne akwankyerɛ a ɛfa nokware Nyankopɔn fie akorade ne akorade a wɔayɛ no kronkron+ no ho; 13 ne asɔfo ne Lewifo no nkyekyɛm,+ ne Yehowa fie adwuma nyinaa, ne Yehowa fie adwuma anwenne nyinaa; 14 ne sika dodow a wɔnkari, sika a wɔmfa nyɛ ɔsom ho anwenne nyinaa, ne dwetɛ anwenne+ a wɔnkari mfa nyɛ ɔsom ho nneɛma nyinaa; 15 ne sika dodow a wɔnkari mfa nyɛ sika akaneadua+ ne ɛho sika akanea, sɛnea sika kaneadua ne sika kanea biara mu duru te; ne dwetɛ dodow a wɔnkari mfa nyɛ akaneadua ne ɛho akanea, sɛnea kaneadua biara dwumadi te; 16 ne sika dodow a wɔnkari mfa nyɛ apon a wɔhyehyɛ paanoo+ wɔ so de kyerɛ, ne dwetɛ dodow a wɔmfa nyɛ dwetɛ apon; 17 ne adinam ne nyaawa+ ne mpɔre a wɔde sika amapa ayeyɛ ne sika nkuruwa,+ sɛnea kuruwa biara mu duru te, ne dwetɛ nkuruwa, sɛnea kuruwa biara mu duru te; 18 ne sika amapa dodow a wɔmfa nyɛ aduhuam afɔremuka+ no, ne teaseɛnam+ no nsusuwso, kyerɛ sɛ, sika kerubim+ a wɔatrɛtrɛw wɔn ntaban mu akata Yehowa apam adaka so no. 19 “Wɔakyerɛw+ ne nyinaa ato hɔ efisɛ ná Yehowa nsa wɔ me so, na ɔmaa me ɔdan no nsusuwso+ nyinaa ho nhumu.” 20 Ɛnna Dawid ka kyerɛɛ ne ba Solomon sɛ: “Nya akokoduru,+ yɛ den na keka wo ho. Nsuro,+ na mmɔ hu+ nso, na Yehowa Nyankopɔn, me Nyankopɔn no ka wo ho.+ Ɔrempa wo+ na ɔrennyaw wo kosi sɛ wubewie Yehowa fie adwuma no nyinaa. 21 Na asɔfo+ ne Lewifo+ no nkyekyɛm a wɔde bɛyɛ nokware Nyankopɔn fie adwuma nyinaa ni; obiara a ɔwɔ adwuma biara ho nimdeɛ+ no, ofi ne koma mu+ bɛba abɛboa wo, na mpanyimfo+ ne ɔman no nyinaa bedi wo nsɛm nyinaa so.”\n1 Beresosɛm 28


1 Beresosɛm 21 | Intanɛt So Bible| Wiase Foforɔ Nkyerɛaseɛ\nBeresosɛm Nhoma a Edi Kan 21:1-30\nDawid yɛɛ asoɔden kan ɔmanfo no (1-6)\nYehowa twee wɔn aso (7-17)\nDawid sii afɔremuka (18-30)\n21 Ɛnna Satan* tuu n’ani sii Israel so, na opiapiaa Dawid sɛ ɔnkan Israelfo.+ 2 Enti Dawid ka kyerɛɛ Yoab+ ne ɔman no mu mpanyimfo sɛ: “Monkɔkan Israelfo mfi Beer-Seba nkosi Dan,+ na mommɛka wɔn dodow nkyerɛ me.” 3 Ɛnna Yoab kae sɛ: “Yehowa mma ne man mmu mmɔ ho 100! Me wura ɔhene, wɔn nyinaa nyɛ wo nkoa anaa? Adɛn nti na me wura pɛ sɛ ɔyɛ saa? Adɛn nti na worebɛma asodi aba Israel so?” 4 Nanso, ɔhene asɛm bunkam Yoab de so, enti Yoab kokyin Israel nyinaa, na ɔsan baa Yerusalem.+ 5 Afei Yoab de nnipa a wɔkan wɔn no dodow brɛɛ Dawid; wonyaa Israel mmarima a wɔde sekan kɔ ɔko 1,100,000, na Yuda nso, wonyaa mmarima a wɔde sekan kɔ ɔko 470,000.+ 6 Lewifo ne Benyaminfo de, wɔankan wɔn anka ho,+ efisɛ ɔhene asɛm no yɛɛ Yoab abufuw.+ 7 Nokware Nyankopɔn no ani annye asɛm no ho koraa, enti ɔtwee Israel aso. 8 Ɛnna Dawid ka kyerɛɛ nokware Nyankopɔn no sɛ: “Ade a mayɛ yi de, mayɛ bɔne+ kɛse. Na afei, mepa wo kyɛw, fa w’akoa bɔne kyɛ no,+ na madi nkwaseasɛm paa.”+ 9 Ɛnna Yehowa ka kyerɛɛ Gad+ a ɔyɛ ɔdehufo ma Dawid no sɛ: 10 “Kɔ na kɔka kyerɛ Dawid sɛ, ‘Nea Yehowa aka ni: “Mede nneɛma abiɛsa resi w’anim. Yi mu baako na memfa nyɛ wo.”’” 11 Ɛnna Gad baa Dawid anim bɛka kyerɛɛ no sɛ: “Nea Yehowa aka ni, ‘Yi nea wopɛ: 12 mfe abiɛsa a ɔkɔm+ bɛba, anaa abosome abiɛsa a mo atamfo de bɛpra mo akɔ na wɔn sekan anya mo,+ anaasɛ Yehowa sekan a ɛbɛba mo so nnansa ama Yehowa bɔfo de ɔsɛe aba+ Israel asaase nyinaa so, kyerɛ sɛ, nsanyare a edi awu a ɛbɛba asaase no so.’+ Afei dwen ho na ma me mmuae nkɔma nea ɔsomaa me no.” 13 Ɛnna Dawid ka kyerɛɛ Gad sɛ: “Asɛm yi ama mabotow paa. Mesrɛ wo, mma onipa nntwe m’aso,*+ ma Yehowa mmom ntwe m’aso, efisɛ ne mmɔborɔhunu dɔɔso pii.”+ 14 Enti Yehowa de nsanyare a edi awu+ baa Israel maa Israelfo 70,000 wuwui.+ 15 Afei nso, nokware Nyankopɔn no somaa ɔbɔfo kɔɔ Yerusalem sɛ onkokunkum ɛhɔfo. Bere a Yehowa hui sɛ ɔrebefi ase no, mmusu a ɛreba no yɛɛ no mmɔbɔ,*+ enti ɔka kyerɛɛ ɔbɔfo a wɔayi no sɛ onkunkum ɛhɔfo no sɛ: “Ayɛ yiye!+ Fa wo nsa to hɔ.” Saa bere no, na Yehowa bɔfo no gyina Yebusini+ Ornan awiporowbea+ no nkyɛn. 16 Dawid maa n’ani so, na ohuu Yehowa bɔfo no sɛ ogyina ɔsoro ne asaase ntam atwe sekan akura+ ne nsam na ɔde akyerɛ Yerusalem so. Saa bere no, na Dawid ne mpanyimfo no furafura awerɛhow ntama,*+ na ntɛm ara na wogyaa wɔn ho hwee hɔ de wɔn anim butubutuw fam.+ 17 Dawid ka kyerɛɛ nokware Nyankopɔn no sɛ: “Ɛnyɛ me mmom na mekae sɛ wɔnkan ɔman no? Me na mafom na mayɛ bɔne;+ nguan yi de, dɛn na wɔayɛ? O Yehowa me Nyankopɔn, mesrɛ wo, me mmom na teɛ wo nsa wɔ me so; me ne me papa fi. Wo man de, mfa ɔhaw yi mma wɔn so.”+ 18 Ɛnna Yehowa bɔfo ka kyerɛɛ Gad+ sɛ ɔnka nkyerɛ Dawid sɛ onkosi afɔremuka mma Yehowa wɔ Yebusini+ Ornan awiporowbea hɔ. 19 Enti Dawid tiee asɛm a Gad kae wɔ Yehowa din mu no, na ɔkɔe. 20 Saa bere no, na Ornan reporow hwiit; otwaa n’ani no, ohuu ɔbɔfo no, na ne mma baanan a wɔka ne ho no kohintawee. 21 Bere a Dawid kɔtoo Ornan no, ɔmaa n’ani so huu Dawid, na ntɛm ara na Ornan fii awiporowbea hɔ, na ɔde n’anim kobutuw fam wɔ Dawid anim. 22 Dawid ka kyerɛɛ Ornan sɛ: “Tɔn awiporowbea no ma me* na minsi afɔremuka wɔ hɔ mma Yehowa. Ka ne bo nyinaa kyerɛ me ma mintua ka na mmusu no mfi ɔman no so.”+ 23 Ɛnna Ornan ka kyerɛɛ Dawid sɛ: “Mede kyɛ wo; ma me wura ɔhene mfa nyɛ nea ɔpɛ biara.* Hwɛ, mɛma wo anantwi a wode bɛbɔ ɔhyew afɔre, awiporow ade+ a wode bɛsɔ gya, ne hwiit a wode bɛbɔ aduan afɔre. Mede ne nyinaa ma wo.” 24 Nanso, Ɔhene Dawid ka kyerɛɛ Ornan sɛ: “Daabi, mɛtɔ atua ho ka nyinaa, na meremfa nea ɛyɛ wo de nkɔbɔ ɔhyew afɔre mma Yehowa a merentua hwee.”+ 25 Enti Dawid karii sika kɔkɔɔ nnwetɛbona* 600 maa Ornan de tɔɔ asaase no. 26 Ɛnna Dawid sii afɔremuka+ wɔ hɔ maa Yehowa, na ɔbɔɔ ɔhyew afɔre ne asomdwoe afɔre wɔ so. Osu frɛɛ Yehowa na ogyee no so, na ɔtɔɔ ogya+ fi soro beguu ɔhyew afɔremuka no so ma ɛhyew afɔrebɔde no. 27 Afei Yehowa kasa kyerɛɛ ɔbɔfo no+ ma ɔsan de ne sekan no hyɛɛ ne bɔha* mu. 28 Bere a Dawid hui sɛ Yehowa atie no wɔ Yebusini Ornan awiporowbea hɔ no, ɔkɔɔ so bɔɔ afɔre wɔ hɔ. 29 Yehowa ntamadan a Mose yɛe wɔ sare so no ne afɔremuka a na wɔbɔ ɔhyew afɔre wɔ so no de, saa bere no, na ɛwɔ sorɔnsorɔmmea* a ɛwɔ Gibeon+ no. 30 Nanso na Dawid ntumi nkɔɔ hɔ nkobisaa Onyankopɔn hɔ biribi, efisɛ na osuro Yehowa bɔfo no sekan no.\n^ Ebetumi nso akyerɛ, “ɔsɔretiafo bi.”\n^ Anaa “mma mennhwe onipa nsam.”\n^ Anaa “awerɛhow.”\n^ Nt., “Fa awiporowbea no ma me.”\n^ Nt., “nea eye wɔ n’ani so.”\n1 Beresosɛm 21


KENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Yoruba Zulu\nASƐM A ƐDA SO | MA ASOMDWOE NTENA WO FIE\nSƐ W’ABUSUA mu nwo nso ɛ? Ebia nnansa yi motaa ko, na mosɔ ntɔkwa mu nso a, montwa so da. Sɛ yɛbisa nea ɛkɔfa baeɛ a, ebia worentumi nkyerɛ mpo. Ne nyinaa akyi, ɔdɔ a mowɔ ma mo ho nti obiara mpɛ sɛ ɔyɛ adeɛ ma ɛyɛ ne yɔnko ya.\nƐhia sɛ wokae sɛ sɛ mo adwene nhyia a, ɛnkyerɛ sɛ mo abusua no regyigya. Akasakasa deɛ, ɛyɛ dɛn ara a ɛbɛba, nanso sɛ asomdwoe bɛtena fie a, ɛgyina sɛnea mobɛyɛ mo adeɛ so. Yɛnhwɛ nneɛma bi a ɛbɛtumi ama ntɔkwa atwa wɔ fie.\n1. MFA BƆNE NTUA BƆNE SO KA.\nƐnyɛ ɔbaakofoɔ na ɛko, nanso sɛ abufuo ba na baako ansosɔ so a, ɛnkyɛ na abrɛ ase. Bɔ mmɔden sɛ obi yɛ wo biribi wɔ fie a, worenyɛ no bi ntua ka. Sɛ woanhyɛ wo ho so a, wobɛgu wo ho anim ase. Ma ɛntena w’adwene mu sɛ, asomdwoe wɔ fie a, ɛyɛ sen sɛ wobɛte nka sɛ wadi bem.\n“Sɛ nnyina nni hɔ a, egya dum, na sɛ dinsɛefoɔ nni hɔ a, ntɔkwa to twa.”—Mmebusɛm 26:20.\n2. TE ONIPA NO ASE.\nSɛ obi yɛ biribi ma no ha wo, na sɛ ɔrekyerɛ nea enti a ɔyɛɛ saa a, tie no, ɛntwa n’ano. Nnya adwene nso sɛ ɛyɛ no anidaho. Woyɛ saa a, ɛrenyɛ den sɛ mobɛsiesie mo ntam. Nnwene mma no, na mmom hu sɛ wanhyɛ da. Mfomsoɔ wɔ nnipa ho, enti sɛ obi fom wo a, kae sɛ ɔnyɛ pɛ. Ebia wannwene ho sɛ nea ɔyɛeɛ anaa nea ɔkaeɛ no bɛha wo.\n“Monhyɛ ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ.”—Kolosefoɔ 3:12.\n3. ASƐM BA A NYA ABOTARE.\nSɛ obi yɛ wo adeɛ ma wo bo fu a, ɛbɛyɛ papa sɛ worenkasa na mmom wobɛyɛ dinn afi hɔ kakra. Wobɛtumi akɔhyɛ dan foforo mu anaa woapue akɔ abɔnten ama wo bo adwo. Wei nkyerɛ sɛ wo ne onipa no bɛyɛ aka. Mmom, ɛbɛyɛ papa sɛ wobɔ mpaeɛ saa bere yi na wosrɛ Onyankopɔn sɛ ɔmma wo abotare, nhumu ne ntease.\n“Ansa na ɔham mu bɛyɛ den no, twa so kɔ.”—Mmebusɛm 17:14.\n4. HWƐ W’ANO KASA YIE.\nSɛ wotutu nsɛm bumbum a, ɛremmoa. Enti ka nsɛm a ɛyɛ dɛ, na ɛbɛma onipa a wo ne no anya asɛm no koma atɔ ne yam. Sɛ́ anka wobɛdwene ama no no, ma no kwan ma ɔnka sɛnea ɔte nka nkyerɛ wo.\n5. MA WO NNE MMRA FAM NA KASA BƆKƆƆ.\nSɛ wo kunu anaa wo yere annya nneɛma ho abotare a, ɛbɛtumi de abufuo aba. Sɛ asɛm no ha wo sɛ dɛn mpo a, bɔ mmɔden sɛ worennidi no atɛm. Nka nsɛm a ɛyɛ ya te sɛ “wonnwene me ho” anaa “nea mɛka biara wontie.” Mmom, to wo bo ase ma ɔnhu sɛ nea ɔyɛeɛ no aha wo. Wobɛtumi aka sɛ, “Woyɛ sɛɛ ne sɛɛ a, ɛha me paa.” Mpia no, mmɔ no, ntu wo nan nwɔ no, na ɛnyɛ biribiara mma no mpira. Saa ara nso na ɛnsɛ sɛ woka sɛ ɔyɛ ɔkwadwofo anaa otirimɔdenfo. Afei nso mpoopoo w’ani nkyerɛ no na nka nsɛm a ɛbɛma ne koma atu.\n“Momma wɔnyi menasepɔ nyinaa ne abufuo ne bobɔne ne nkekamu ne kasatia mfiri mo mu, ɛne adebɔne biara.”—Efesofoɔ 4:31.\n6. PA KYƐW NTƐM NA KA NEA WOBƐYƐ DE ASIESIE ASƐM NO.\nAsomdwoe na worehwehwɛ, enti sɛ wo bo fu a, hwɛ na woanyɛ biribi a ɛbɛsɛe asɛm no. Kae sɛ sɛ moko a, mo nyinaa na mobrɛ. Sɛ mosiesie mo ntam a, mo nyinaa na mo ho tɔ mo. Ntɔkwa ba a, mmu wo ho bem. Sɛ w’adwene yɛ wo sɛ w’asɛm yɛ dɛ mpo a, wobɛtumi apa kyɛw sɛ wo bo fuiɛ anaa woyɛɛ biribi maa abufuo no baeɛ. Nnyɛ ahomaso, na saa ara nso na ɛnsɛ sɛ woma w’asɛm yɛ dɛ; ne nyinaa sɛe asomdwoe. Sɛ obi fom wo na ɔpa kyɛw a, nyɛ w’asɛm dendeenden; fa kyɛ no.\n“Kɔbrɛ wo ho ase, kɔ na kɔdwan wo yɔnko no ho.”—Mmebusɛm 6:3.\nSɛ akasakasa no twa a, dɛn na mobɛtumi ayɛ ama asomdwoe atena fie? Yɛbɛka ho asɛm wɔ asɛm a ɛdi hɔ no mu.\nSɛnea Wosiesie Akasakasa Wɔ Aware Mu\nDɛn nti na akasakasa sɔre, na dɛn na wubetumi ayɛ na ansɛe w’aware?\nSɛnea Wobɛkyerɛ Obu Ama Wo Hokafo\nShare Share Wobɛyɛ Dɛn Ama Abusua Mu Ntɔkwa Atwa?


Pentekoste Reyɛ Adu Hɔ no, Nnipa Pii Huu No | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Macua Malagasy Malay Maltese Mauritian Creole Maya Moore Myanmar Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nMATEO 28:16-20 LUKA 24:50-52 ASOMAFOƆ NNWUMA 1:1-12; 2:1-4\nYESU HWIEE HONHOM KRONKRON GUU NNIPA 120 SO\nYesu nyanee no, ɔka kyerɛɛ asomafo 11 no sɛ wɔnhyia no wɔ Galilea bepɔ bi so. Asuafo bɛyɛ 500 nso kɔɔ bi, na ahyɛase no, na wɔn mu binom adwenem yɛ wɔn nãã. (Mateo 28:17; 1 Korintofoɔ 15:6) Nanso asɛm a Yesu ka kyerɛɛ wɔn no maa wɔn adwene sii wɔn pi sɛ ampa Yesu te ase.\nYesu kyerɛɛ mu kyerɛɛ wɔn sɛ Onyankopɔn de ɔsoro ne asase so tumi nyinaa ama no. Enti ɔkaa sɛ: “Monkɔ nkɔyɛ aman nyinaa m’asuafoɔ, mommɔ wɔn asu Agya ne Ɔba ne honhom kronkron din mu, monkyerɛkyerɛ wɔn mma wɔnni deɛ mahyɛ mo nyinaa so.” (Mateo 28:18-20) Yesu nyanee nyinaa, na asɛnka adwuma no da so hia no.\nAsuofoyɛ adwuma no, Yesu de gyaa n’akyidifo nyinaa, mmaa, mmarima ne mmofra nyinaa. Ná Yesu nim sɛ atamfo bɛpɛ sɛ wɔma wɔgyae asɛnka ne ɔkyerɛkyerɛ adwuma no, nanso ɔmaa wɔn awerɛhyem sɛ: “Wɔde tumi nyinaa ama me wɔ ɔsoro ne asase so.” Sɛn na na ɔpɛ sɛ n’akyidifo te ase? Ɔka kyerɛɛ wɔn sɛ: “Hwɛ! me ne mo wɔ hɔ nna nyinaa de kɔsi wiase nhyehyɛeɛ no awieeɛ.” Yesu anka sɛ wɔn a wɔbɛyɛ asɛnka adwuma no nyinaa bɛnya tumi de ayɛ anwonwade. Nanso ɔkaa sɛ honhom kronkron bɛboa wɔn.\nYesu nyanee no, ɔde “adaduanan” yii ne ho adi kyerɛɛ n’asuafo no. Ɔdanedanee ne ho faa honam nipadua, na “ɔnam adanseɛ bebree so de ne ho kyerɛɛ wɔn sɛ ɔte ase.” Afei nso, ɔkyerɛkyerɛɛ wɔn “Onyankopɔn ahennie ho asɛm.”—Asomafoɔ Nnwuma 1:3; 1 Korintofoɔ 15:7.\nƐbɛyɛ sɛ bere a asomafo no da so wɔ Galilea no, Yesu ka kyerɛɛ wɔn sɛ wɔnsan nkɔ Yerusalem. Bere a ɔne wɔn hyiaa wɔ hɔ no, ɔka kyerɛɛ wɔn sɛ: “Mommfiri Yerusalem, na mmom monkɔ so ntwɛn deɛ Agya no ahyɛ ho bɔ a motee ho asɛm firii me hɔ no; ɛfiri sɛ Yohane deɛ, nsuo na ɔde bɔɔ asuo, nanso ɛrenni nna pii na wɔde honhom kronkron abɔ mo asu.”—Asomafoɔ Nnwuma 1:4, 5.\nAkyiri yi Yesu ne asomafo no san hyiae. Ɔdii “wɔn anim kɔɔ Betania” wɔ Ngo Bepɔ no nifa so. (Luka 24:50) Ná Yesu aka akyerɛ wɔn sɛ ɔrebɛfiri asase so, nanso na wɔntee wɔn ho ase, efisɛ na wɔsusu sɛ n’Ahenni no bɛyi ne ho adi ɛkwan bi so wɔ asase so.—Luka 22:16, 18, 30; Yohane 14:2, 3.\nAsomafo no bisaa Yesu sɛ: “Awurade, saa berɛ yi na wode ahennie no resan asi hɔ ama Israel anaa?” Asɛm a ɔkae ara ne sɛ: “Ɛnyɛ mo deɛ sɛ mobɛhunu mmerɛ anaa nna a Agya no ahyɛ no ɔno ara ne tumi mu.” Afei ɔsan sii so dua maa wɔhuu adwuma a ɛsɛ sɛ wɔyɛ. Ɔkaa sɛ: “Honhom kronkron no ba mo so a mobɛnya tumi, na mobɛyɛ m’adansefoɔ wɔ Yerusalem ne Yudea ne Samaria nyinaa de akɔ asase ano nohoa.”—Asomafoɔ Nnwuma 1:6-8.\nBere a Yesu gu so ne asomafo no rekasa wɔ Ngo Bepɔ no so no, ɔfirii ase sɛ ɔrekɔ soro. Ɔkɔɔ kakra no, mununkum bɛkataa ne ho, enti wɔanhu no bio. Yesu nyanee no, ɔdanedanee ne ho faa honam nipadua. Nanso ɔrekɔ soro yi deɛ, ɔgyaa honam nipadua no hɔ de honhom nipadua kɔe. (1 Korintofoɔ 15:44, 50; 1 Petro 3:18) Bere a asomafo no gu so rehwɛ wim haa no, “mmarima mmienu bi a wɔhyehyɛ ntade fitaa” bɛgyinagyinaa wɔn nkyɛn. Ná mmarima no yɛ abɔfo a wɔadane wɔn ho nnipa, na wɔbisaa asomafo sɛ: “Galilea mmarima, adɛn nti na mogyinagyina ha rehwɛ soro yi? Yesu a wɔafa no afiri mo nkyɛn kɔ soro yi bɛba sɛdeɛ moahunu sɛ ɔrekɔ soro no ara.”—Asomafoɔ Nnwuma 1:10, 11.\nYesu refiri asase so akɔ soro no, wammɔ dwa amma nnipadɔm ammɛhwɛ no. Sɛ ɔreba nso a, ɛbɛyɛ sɛnea wɔhuu sɛ “ɔrekɔ soro no ara”; wɔremmɔ dawuru mma nkurɔfo mmɛhwɛ no. N’akyidifo anokwafo nko ara na wɔbɛhu sɛ waba n’Ahenni mu.\nAsomafo no san kɔɔ Yerusalem. Nna bi akyi no, na wɔne asuafo foforo ahyiam. Wɔn mu bi ne “Yesu maame Maria ne afei [Yesu] nuanom.” (Asomafoɔ Nnwuma 1:14) Ná wɔn nyinaa gu so rebɔ mpae. Ade baako a wɔbɔɔ ho mpae ne sɛ wɔbɛnya obi asi Yuda Iskariot anan ama asomafo no aso 12. (Mateo 19:28) Nanso na wɔrepɛ osuani a ɔde n’ani huu Yesu nnwuma ne ne wusɔre. Enti wɔbɔɔ ntonto, na ɛno ne bere a ɛtwa to a Bible ka sɛ nkurɔfo bɔɔ ntonto de huu Onyankopɔn apɛde. (Dwom 109:8; Mmebusɛm 16:33) Matia na wɔyii no, na ɛbɛyɛ sɛ na ɔka asuafo 70 a bere bi Yesu somaa wɔn no ho. “Wɔkan no kaa asomafoɔ dubaako no ho.”—Asomafoɔ Nnwuma 1:26.\nYesu kɔɔ soro no, dadu akyi na Yudafo no dii afe 33 Pentekoste Afahyɛ no. Saa bere no, na asuafo bɛyɛ 120 ahyia wɔ abansoro dan bi mu wɔ Yerusalem. Mpofirim ara na wɔtee dede bi fii soro te sɛ mframa a ɛrebɔ denneennen, na ɛgyegyee fie hɔ nyinaa. Wɔhuu sɛ tɛkrɛma a ɛte sɛ gya ayiyi mmaako mmaako abɛsisi wɔn mu biara so. Asuafo no nyinaa fii ase kaa kasa foforo. Honhom kronkron a Yesu hyɛɛ wɔn bɔ sɛ ɔbɛhwie agu wɔn so no, ɛno na na aba wɔn so no.—Yohane 14:26.\nBere a Yesu de akwankyerɛ maa ebinom wɔ Galilea bepɔ bi so no, hwannom na na wɔwɔ hɔ?\nYesu nyanee no, nna sɛn na ɔde yii ne ho adi kyerɛɛ n’asuafo no? Saa bere no, dɛn na ɔyɛe?\nAbɔfo no kaa sɛ sɛnea Yesu kɔɔ soro no, saa ara na ɔbɛsan aba. Ɛkyerɛ sɛn?\nAsɛm bɛn na ɛsii Pentekoste afe 33?


Забур 22 CARS - Nnwom 22 ASCB\n1Me Onyankopɔn, me Onyankopɔn, adɛn enti na woagya me?\nAdɛn enti na me nkwagyeɛ ne wo ntam aware,\nadɛn na mʼapinisie nsɛm ne wo ntam aware?\n2Ao me Onyankopɔn, mesu frɛ wo awia, nanso wonnye me so,\nmefrɛ wo anadwo, nanso mennya ɔhome.\n3Nanso, wɔasi wo ɔhene sɛ Ɔkronkronni;\nwo na Israel kamfo woɔ.\n4Wo mu na yɛn agyanom de wɔn werɛ hyɛeɛ;\nwɔgyee wo diiɛ, na wogyee wɔn.\n5Wɔsu frɛɛ wo na wogyee wɔn,\nwɔde wɔn ho too wo so na woanni wɔn hwammɔ.\n6Nanso meyɛ ɔsonsono, na menyɛ onipa\nnnipa bɔ me ahohora na wɔbu me animtiaa.\n7Obiara a ɔhunu me di me ho fɛw;\nwɔtwa me adapaa, woso wɔn ti ka sɛ:\n8“Ɔde ne ho to Awurade so;\nma Awurade mmɛgye no.\nMa ɔmmɛboa no,\nɛfiri sɛ ɔwɔ ne mu anigyeɛ.”\n9Wo na woyii me firii awotwaa mu baeɛ\nna womaa mede me ho too wo so\nɛberɛ a metua me maame nufoɔ ano mpo.\n10Ɛfiri mʼawoɔ mu na wɔde me too wo soɔ;\nɛfiri me maame yafunu mu, woayɛ me Onyankopɔn.\n11Ntwe wo ho mfiri me ho!\nƐfiri sɛ amaneɛ abɛn\nna ɔboafoɔ nni baabi.\n12Anantwinini bebree atwa me ho ahyia;\nBasan anantwinini a wɔn ho yɛ den atwa me ho ahyia.\n13Gyata a wɔbobom na wɔtete wɔn ahaboa mu\nabuebue wɔn anom tɛtrɛɛ de kyerɛ me.\n14Wɔahwie me agu sɛ nsuo,\nna me nnompe nyinaa ahodwo.\nMʼakoma adane ayɛ sɛ nku;\nanane afiri me mu.\n15Mʼahoɔden awe te sɛ kyɛmferɛ mu.\nNa me tɛkrɛma atare mʼanom.\nWode me ato owuo mfuturo mu.\n16Nkraman atwa me ho ahyia\nnnebɔneyɛfoɔ kuo atwa me ho ahyia,\nwɔahwire me nsa ne me nan mu.\n17Mɛtumi akan me nnompe nyinaa;\nMʼatamfoɔ di me nhwɛhaa na wɔsere me.\n18Wɔkyɛ me atadeɛ mu fa,\nna wɔbɔ me ntoma so ntonto.\n19Na wo, Ao Awurade, ntwe wo ho.\nAo mʼAhoɔden bra ntɛm bɛboa me.\n20Gye me kra firi akofena ano;\ngye me nkwa a ɛsom bo no firi nkraman tumi ase.\n21Gye me nkwa firi gyata anom;\ngye me firi ɛkoɔ mmɛn so.\n22Mɛbɔ wo din akyerɛ me nuanom;\nmɛkamfo wo wɔ wɔn a wɔahyia hɔ no nyinaa anim.\n23Monkamfo Awurade, mo a mosuro no no!\nMo a moyɛ Yakob asefoɔ, monhyɛ no animuonyam!\nMo Israel asefoɔ nyinaa, monni no ni!\n24Ɔmmuu nʼani nguu\nɔmanehunufoɔ ateetee so,\nɔmfaa nʼanim nhintaa no;\nna mmom watie ne sufrɛ a ɔde repɛ mmoa.\n25Me botaeɛ a mede yi wo ayɛ wɔ badwa mu no firi wo;\nmɛdi me bɔhyɛ so wɔ wɔn a wɔsuro wo no anim.\n26Ahiafoɔ bɛdidi na wɔamee;\nwɔn a wɔhwehwɛ Awurade bɛyi no ayɛ.\nMo akoma nnya nkwa daa.\n27Asase ano nyinaa\nbɛkae akɔ Awurade nkyɛn,\nna amanaman no mmusua nyinaa\n28ɛfiri sɛ ahennie wɔ Awurade\nna ɔdi amanaman so ɔhene.\n29Asase so adefoɔ nyinaa bɛdidi na wɔasɔre no;\nwɔn a wɔkɔ dɔteɛ mu nyinaa bɛbu nkotodwe nʼanim,\nwɔn a wɔrentumi mma nkwa mu.\n30Nkyirimma nyinaa bɛsom no;\nwɔbɛka Awurade ho asɛm akyerɛ awoɔ ntoatoasoɔ a ɛdidi soɔ.\n31Wɔbɛka ne tenenee akyerɛ\nnnipa a wɔnnya nwoo wɔn\nɛfiri sɛ ɔno na wayɛ.\nASCB : Nnwom 22